Existuje vôbec niekto, kto môže o rok poraziť Zemana?

O rok si Česi budú druhýkrát voliť v priamej voľbe prezidenta. Kandidáti ešte nie sú jasní.

PRAHA, BRATISLAVA. Do druhého kola prezidentských volieb postúpia Jan Fischer a Jan Švejnar. Bývalý premiér Fischer vyhrá a stane sa prvým priamo zvoleným prezidentom Českej republiky. Miloš Zeman bude naďalej žiť svoj pokojný život v azyle na Vysočine, Karel Schwarzenberg ostáva ministrom zahraničných vecí a naďalej ho budú poznať najmä politickí fajnšmekri. Žiadna mánia okolo neho nevznikne. Fischer bude nevýrazným prezidentom, ktorý si plní protokolárne povinnosti, no neprinesie väčšie škandály ani kontroverzné vyjadrenia, nebude sa vtierať Rusom ani čínskej diktatúre. Takto mohla vyzerať česká politická realita, ak by sa odvíjala od prieskumu popularity v prezidentských voľbách z februára 2012. Agentúra PPM Factum vtedy Fischerovi dávala 24,5 percenta, Švejnarovi, ktorý nakoniec ani nekandidoval, 14,5 percenta. Reálni finalisti volieb Zeman a Schwarzenberg sa nemali dostať ani do druhého kola. Je rok 2017 a opäť je do prezidentských volieb približne rok. Prieskumy hovoria ešte jasnejšie, aj keď prezident Zeman zatiaľ neoznámil, či bude kandidovať, mal by sa stať jednoznačným víťazom prvého a zrejme aj druhého kola, ak by vôbec bolo potrebné. Žiadny iný možný kandidát sa k nemu nepribližuje. Prezident by mal zámer kandidovať oznámiť na jar. Hovorí sa síce o jeho zdravotných problémoch, pre ktoré by to mohol vzdať, no jeho hovorca Jiří Ovčáček už v novembri po víťazstve Donalda Trumpa naznačil, že Zeman kandidovať bude. Zeman sa z víťazstva Donalda Trumpa v amerických prezidentských voľbách tešil. „Normálni Američania nám ukázali, že sa dá poraziť mocenský konglomerát lživých médií namyslených pseudoelít,“ napísal na facebooku. „Dokážme to aj my v roku 2018.“ „Zeman je v silnejšej pozícii ako bol v roku 2013,“ priznáva pre SME Jiří Dienstbier mladší, ktorý pred štyrmi rokmi kandidoval za ČSSD. V prvom kole skončil na štvrtom mieste a potom sa dostal do nepríjemnej situácie – jeho strana v druhom kole podporila Zemana, no Dienstbier to odmietol. Zemanovi vyčítal napojenie na mafiu či korupčné kauzy. "Pre mňa je Miloš Zeman absolútne neprijateľný," povedal začiatkom roka 2013 Dienstbier. Teraz pripúšťa, že proti prezidentovi by sa mohol nájsť silný kandidát a mohol by mať šancu, no nechce špekulovať o menách. „Osobne by som bol rád, ak by kandidoval niekto, kto nerozdeľuje spoločnosť, nestraší ju, ale, naopak, zjednocuje ju,“ hovorí. On sám sa do boja veľmi nehrnie. Po voľbách sa síce stal ministrom pre ľudské práva, no postupne jeho vplyv v strane slabol, z vlády odišiel a dnes je senátorom. Je málo pravdepodobné, že by získal podporu sociálnej demokracie. Medzi sociálnymi demokratmi sa hovorí o primárkach, kde by si členovia priamo vybrali kandidáta strany, no nie sú jasné podmienky ani termín. „Najhoršie by bolo, ak by strana nevedela jasne určiť kandidáta a obávam sa, že presne to sa môže stať,“ dodáva Dienstbier. Politológ Jiří Pehe vidí najmenej dvoch kandidátov, ktorí majú proti Zemanovi reálnu šancu. Sú nimi ekonóm Jan Švejnar, ktorý neuspel vo voľbách už v roku 2008, keď o prezidentovi rozhodovali ešte českí zákonodarcovia, a predseda Akadémie vied Českej republiky Jiří Drahoš. „Najmä musí ísť o niekoho, kto je politicky v strede a naláka voličov takzvanej liberálnej ľavice aj pravice,“ hovorí Pehe pre SME. „Schwarzenberg bol pred štyrmi rokmi jednoznačne napravo, ten nemohol získať hlasy ľavičiarov.“ Tento dôvod spomenul aj Dienstbier, keď pred štyrmi rokmi nepodporil Zemana ani vtedajšieho ministra zahraničných vecí v pravicovej vláde. Zatiaľ jediný vážnejší kandidát, ktorý už oznámil, že by sa rád stal prezidentom, je podnikateľ a textár Michal Horáček. Vystupoval aj na jesenných protestoch proti prezidentovi Zemanovi. „Nechcem, aby sme sa nenávideli, chcem, aby sme sa mali radi a mali dobrý vzor, ktorý podporuje debatu a spory, ale tak, aby to nepresiahlo do nenávisti,“ povedal v septembri v rozhovore pre SME. „Súčasný prezident v spoločnosti vyvoláva to škaredé, ja by som chcel inšpirovať to pekné. To je obrovská úloha, preto to chcem robiť.“ Horáček už v lete chodil po regiónoch a stretával sa s ľuďmi. Svoj zámer kandidovať oficiálne oznámil v novembri, nechce sa viazať na žiadnu stranu, chystá vyzbierať 50-tisíc podpisov od občanov. Keďže je medzi Čechmi vďaka svojej umeleckej kariére populárny, nemal by to byť pre neho problém. „Bol by dobrým kandidátom, ale snaží sa Zemana poraziť jeho zbraňami, teda politikou v krčmách, čím môže strácať podporu medzi vzdelanejšími voličmi,“ hodnotí Pehe Horáčkove šance. Kandidáta na prezidenta začal hľadať aj Karel Janeček, miliardár, ktorý je známy protikorupčnými aktivitami. Pred voľbami v roku 2013 napríklad podporoval ANO Andreja Babiša, no medzitým už aj jeho označil za korupčníka. Teraz vyhlásil na webe Prezident 21 hlasovanie o tom, koho by si za prezidenta ľudia najviac priali. Na prvom mieste je zatiaľ Šimon Pánek, zakladateľ rozvojovej organizácie Člověk v tísni. Ten ešte v auguste vyhlásil, že si nemyslí, že by "kandidatúra v ďalších voľbách bola na programe dňa“. Pánka za svojho favorita na prezidenta viackrát označovala aj prvá porevolučná hlava krajiny Václav Havel. „Je všeobecne známy ako jeden zo študentských vodcov v revolučnom období a dvadsať rokov, ktoré odvtedy ubehli, prežil predovšetkým budovaním a prácou pre najdôležitejšiu českú nadáciu, ktorá dnes pôsobí na celej planéte a je schopná často pomáhať viac ako samotný štát,“ povedal o ňom ešte v roku 2010 pre ČTK. Aj keby Pánek o rok nekandidoval, mohol by tak urobiť v ďalších voľbách, keďže má len 49 rokov. Je všeobecne známy ako jeden zo študentských vodcov v revolučnom období a dvadsať rokov, ktoré odvtedy ubehli, prežil predovšetkým budovaním a prácou pre najdôležitejšiu českú nadáciu, ktorá dnes pôsobí na celej planéte a je schopná často pomáhať viac ako samotný štát. Janečkova anketa však nemá veľmi vysokú vypovedaciu hodnotu, na čo upozorňuje aj jej organizátor. Keďže sa v nej udeľujú aj negatívne hlasy, na spodku rebríčka je Miloš Zeman. Prieskumy v Česku často nevychádzajú, situáciu môžu zmeniť aj jesenné voľby do Poslaneckej snemovne, no šanca, že by sa situácia až takto zmenila, je minimálna. Napriek kritike, že v priamej voľbe môže vyhrať len kandidát, ktorý dostatočne rozdelí spoločnosť, sa však Česi tohto práva vzdať nechcú. Prieskum agentúry Median ukázal, že až 84 percent Čechov priamu voľbu podporuje.   Tento text ste mohli čítať vďaka tomu, že platíte za obsah. Vážime si to.


Trump podporil opätovné pričlenenie Ruska ku G7

Mnohé veci, o ktorých hovoríme, sa týkajú Ruska, zdôvodnil prezident USA svoj názor.

WASHINGTON. Americký prezident Donald Trump v utorok navrhol, aby Rusko dostalo ponuku opätovne sa pričleniť ku skupine ekonomicky najrozvinutejších krajín sveta, v súčasnosti známej ako G7. Vyjadril sa tak iba niekoľko dní pred začiatkom summitu tejto skupiny vo Francúzsku, informovala tlačová agentúra DPA. "Myslím si, že je oveľa vhodnejšie byť spolu s Ruskom, obzvlášť v G8, lebo mnohé veci, o ktorých hovoríme, sa týkajú Ruska," odpovedal Trump na novinársku otázku v Bielom dome, pričom spomenul skratku pôvodného formátu zahŕňajúceho Rusko. "Určite si viem predstaviť, že by to bola opäť G8. Ak by niekto dal taký podnet, určite by som ochotný premýšľať o tom s veľkou priazňou," dodal prezident Spojených štátov. Rusko vylúčili z dovtedajšej G8 v roku 2014, a to v súvislosti s anexiou Krymu. Klub sa tak vrátil k formátu G7, pozostávajúceho výlučne z demokratických a otvorených ekonomík, poznamenala DPA. Skupinu existujúcu od roku 1975 tvoria Spojené štáty, Británia, Kanada, Francúzsko, Nemecko, Taliansko a Japonsko. Trump v minulosti opakovane pripísal svojmu predchodcovi v prezidentskom úrade Barackovi Obamovi vinu za vylúčenie Ruska z G8 alebo dokonca aj za anexiu Krymu. Najnovšie sa v tejto súvislosti vyjadril, že Obama sa nechal "preľstiť" ruským prezidentom Vladimirom Putinom. Nadchádzajúci summit G7 sa uskutoční 24. - 26. augusta v meste Biarritz na juhozápade Francúzska.


Pri samovražednom atentáte zahynuli vojaci sýrskej armády

Útok podnikli traja atentátnici, údajne členovia džihádistickej skupiny Ansár at-Tawhíd.

DAMASK. Pri útoku na sýrskych vládnych vojakov a ich spojencov v centrálnej provincii Hamá zahynulo deväť ľudí, medzi nimi aj traja samovražední útočníci. V utorok o tom informovali organizácia Sýrske pozorovateľské centrum pre ľudské práva (SOHR) a sýrske zdroje blízke vláde v Damasku. Podľa SOHR došlo k útoku v utorok na svitaní a podnikli ho traja atentátnici, údajne členovia džihádistickej skupiny Ansár at-Tawhíd pôsobiacej na vidieku na severe provincie Hamá. Medzi zabitými bolo najmenej šesť vládnych vojakov a príslušníkov ich spojeneckých milícií, dodalo SOHR. Aktivisti v oblasti uviedli, že Ansár at-Tawhíd je malá skupina, ktorá pôsobí na vidieku spomínanej provincie a je napojená na alianciu Hajat Tahrír aš-Šám, pričlenenú k teroristickej organizácii al-Káida. Aliancia ovláda provinciu Idlib na severozápade Sýrie, pripomenula v správe tlačová agentúra DPA. Sýrsky zdroj blízky vláde potvrdil útok a dodal, že o život prišli iba traja príslušníci lojálni vládnym silám a ďalších päť utrpelo zranenia. Sýrske vládne jednotky a ich spojenci zintenzívnili ostreľovanie provincie Idlib, kde v posledných týždňoch zabili a zranili desiatky civilistov. Rusko, kľúčový spojenec Damasku, a Turecko, ktoré podporuje niektoré povstalecké skupiny v Sýrii, dosiahli v septembri dohodu o zriadení demilitarizovanej nárazníkovej zóny v enkláve v Idlibe. Tento krok tam zabránil veľkej vládnej ofenzíve. Nárazníková zóna zahŕňala aj časti susedných provincií Lázikíja, Hamá a Aleppo.


Prečo sankcie proti Rusku ľuďom v Sýrii nepomôžu

Európska únia stratila vplyv na sýrsky konflikt už na jeho začiatku. Sankcie by jej moc nepriniesli.

ALEPPO, BRATISLAVA. Za posledných päť rokov nebola Sýria nikdy bližšie k mieru, vyhlásil v septembri pre Russia Direct analytik Juri Barmin. Bolo to v čase, keď sa prvýkrát Američania a Rusi zhodli na dodržiavaní prímeria pre humanitárne účely. Prímerie však vydržalo len pár dní a dnes – mesiac po jeho ukončení – je riešenie situácie ešte komplikovanejšie. Po stroskotaní americko-ruských rokovaní sa k slovu hlási Európska únia. Hovorí o vyjednávaní, ale aj sankciách proti Rusku. V pondelok pri nálete v Aleppe zahynuli desiatky ľudí vrátane jedenástich členov jednej rodiny. Podľa sýrskej civilnej obrany boli za útok zodpovedné ruské stíhacie bombardéry. Od skončenia septembrového prímeria zahynulo pri podobných útokoch vyše 430 ľudí. Aj keď v utorok útoky na pár hodín ustali, Rusko stále obvinenia z vojnových zločinov odmieta. Únia chce teraz konať a na Rusko zatlačiť. Podľa Marca Pieriniho z think-tanku Carnegie Europe však Európa od začiatku konflikt v Sýrii podcenila a predpokladala, že Asadov režim skolabuje sám. Dnes má preto len minimálny vplyv na to, čo sa v Sýrii deje. Nemuseli by to zmeniť ani sankcie. Tie sa už teraz týkajú vyše dvesto sýrskych politikov aj členov armády a viac ako 70 sýrskych firiem. Niektorí európski politici posledný týždeň diskutovali aj o tom, ako namieriť sankcie aj proti Rusom. Európska únia ich už síce uvalila po anexii Krymu a počas konfliktu na východnej Ukrajine, no napriek tomu veľké politické výsledky nepriniesli. „Budeme skúmať všetky možnosti, ako vyvinúť väčší tlak na Assadov režim, ale aj na jeho spojencov,“ povedal podľa Wall Street Journalu francúzsky minister zahraničia Jean-Marc Ayrault. Jeho kolegovia z Nemecka či Rakúska sú však skeptickí a sankcie sa tak nespomínali ani na utorkovom stretnutí v Luxemburgu. „Neviem, ako môžu dlhodobé sankcie prispieť k zlepšeniu dodávok humanitárnej pomoci v Aleppe,“ povedal nemecký šéf diplomacie Frank-Walter Steinmeier.  Podľa interného dokumentu OSN pritom ekonomické sankcie uvalené na Sýriu dlhodobo krajinu poškodzujú. Podľa magazínu The Intercept obmedzujú najmä prísun humanitárnej pomoci či liekov. Napríklad americké sankcie voči sýrskym bankám komplikujú akékoľvek finančné prevody vrátane tých, ktoré slúžia na vyplatenie miestnych dodávateľov či humanitárnych skupín. Do krajiny sa často nemôžu dostať ani zahraničné lieky, zvýšili sa tiež ceny paliva aj potravín. „Sankcie majú na ľudí horší vplyv ako samotný režim a Washington to vie z Iraku. Lenže vo Washingtone je tlak na to, aby sa niečo robilo,“ hovorí pre Intercept Joshua Landis z Centra pre blízkovýchodné štúdiá na Oklahomskej univerzite. Šanca, že by situáciu v Sýrii zmenili sankcie proti Rusku, je podľa analytikov malá. Bezpečnostná agentúra Stratfor navyše pripomína, že by sa na nich museli zhodnúť všetky členské štáty. Rokovať sa o nich môže ešte tento týždeň.  Už dnes pritom viaceré krajiny vrátane Talianska či Slovenska vyzvali, aby Únia zrušila niektoré zo sankcií uvalených na Rusko pre ukrajinskú krízu. "Sankcie sú nezmysel. Nepriniesli nič k riešeniu vzťahov, čo sa týka Ukrajiny," povedal v utorok slovenský premiér Robert Fico. Aj ruský prezident Vladimir Putin povedal, že sankcie problém nevyriešia a označil ich za súčasť izolačnej politiky proti Rusku.  Únia sa teraz snaží dosiahnuť aspoň ďalšie debaty o budúcnosti konfliktu. Na rozdiel od Američanov však šéfka európskej diplomacie Frederica Mogheriniová odmieta, že by chceli využiť silu. „Únia nie je na sýrskej pôde hráčom. A osobne musím priznať, že som rada, že to tak nie je,“ povedala podľa serveru Politico. Tohtotýždňové stretnutia majú byť začatím rokovaní o budúcnosti Sýrie. Únia však podľa doterajších krokov bude skôr rokovať o humanitárnej pomoci a o ďalších šanciach na mier.


Pellegrini chce, aby najlepšia nemocnica v Bratislave bola štátna

Pellegrini nechce, aby najlepší lekári odišli do súkromnej nemocnice, kým štát nepostaví vlastnú.

BRATISLAVA. Predseda vlády Peter Pellegrini (Smer) neurobí v prípade novej nemocnice v Bratislave nič, čo by zaváňalo kšeftom. Vyhlásil to pred rokovaním vlády a pred stretnutím s finančnou skupinou Penta, ktoré sa má konať v stredu. "Mojím záujmom je brániť záujmy Slovenska a urobiť všetko preto, aby občania boli spokojní so zdravotnou starostlivosťou," povedal Pellegrini. Predpokladá, že Penta na stretnutí, na ktorom majú byť aj lekári, odborári a zástupcovia ministerstva zdravotníctva, povie svoje predstavy a ponuku. Premiér zopakoval, že by chcel, aby v Bratislave stála štátna a nie súkromná nemocnica. Tvrdí, že nemá nič proti súkromnej, ale mieni urobiť všetko preto, aby veľká nemocnica s kompletným personálom a najlepšími odborníkmi bola v rukách štátu. "Nemôžem dopustiť, aby sa stalo, že v prechodnej fáze, kým štát postaví svoju nemocnicu, nám najlepší odborníci, lekári odídu do súkromnej nemocnice, a potom bude mať štát problém naplniť svoju nemocnicu," uviedol s tým, že mu je jedno, s kým bude rokovať, pokiaľ to bude v prospech Slovenska.


Le Canard: Fillon prijal za schôdzku s Putinom tisíce dolárov

Schôdzky podnikateľov s Putinom mala organizovať Fillonova poradenská firma.

PARÍŽ. Francúzsky prezidentský kandidát Francois Fillon je najnovšie podozrivý aj z toho, že prijal 50-tisíc dolárov za zorganizovanie stretnutí podnikateľov s ruským prezidentom Vladimirom Putinom. Informoval o tom vo svojom najnovšom vydaní francúzsky satirický týždenník Le Canard enchainé. Spresnil, že schôdzky organizovala Fillonova poradenská firma 2F Conseil. Schôdzka sa uskutočnila v roku 2015 v rámci petrohradského Medzinárodného ekonomického fóra. Na základe intervencie 2F Conseil sa tam uskutočnila schôdzka libanonského miliardára Fuáda Machzúmího, ktorý je klientom 2F Conseil, s Putinom i s generálnym riaditeľom ropnej spoločnosti Total Patrickom Pouyanném, bývalým riaditeľom Fillonovej kancelárie, keď bol prezidentský kandidát ministrom spojov. Kandidát prezidentských volieb vo Francúzsku za Republikánov (LR) sa s libanonským miliardárom stretol koncom roku 2014 v Bejrúte, napísal francúzsky týždenník. Fillon sa na tejto lobistickej schôdzke zaviazal, že Machzúmímu - majiteľovi spoločnosti na výstavbu ropovodov Future Pipe Industrie (FPI) - sprostredkuje schôdzku s Putinom. Podľa spravodajského servera 20Minutes.fr ľudia vo Fillonovom okolí v stredu odmietli informácie týždenníka Le Canard enchainé ohľadom zmluvy medzi 2F Conseil a spoločnosťou FPI ako ničím nepodložené. "Fillon ani jeho poradenská firma neboli platení ani ruským štátom, ani žiadnou súkromnou spoločnosťou, uvádza sa v reakcii Fillonovho tímu. Fillonov tábor následne dodal, že Fillon ani 2F Conseil nemajú s prípadnými dôsledkami stretnutia libanonského miliardára s Putinom nič spoločné. Spoločnosť Total vo svojej reakcii pripustila ako možné, že sa Pouyanné v Petrohrade stretol s Machzúmím - "rovnako ako s desiatkami a desiatkami iných ľudí", ako to býva na podobných podujatiach. Hovorca Kremľa Dmitrij Peskov tiež odmietol tvrdenia, že Fillon organizoval stretnutie Vladimira Putina s Machzúmím za finančnú odmenu. Informácie týždenníka Le Canard enchainé sa už stali príčinou pre vznesenie niekoľkých obvinení voči Fillonovi, ktorý v dôsledku toho zažíva prudký pokles popularity u francúzskych voličov. Škandál okolo Fillonovcov vypukol po tom, ako satirický týždenník napísal, že Fillonova manželka Penelope dostávala osem rokov mzdu ako poslanecká asistentka. Poslanci francúzskeho parlamentu majú právo zamestnávať svojich príbuzných, nesmie však ísť o fiktívnu prácu. V prípade Penelopegate takéto podozrenie existuje. Neskôr sa na dôvažok objavila informácia, že Fillon ako asistentov platil aj svoje deti. Vyšetrovaný je aj vo veci spolupáchateľstva, vyhýbania sa plateniu daní a zanedbávania daňovej povinnosti. Neskôr bolo vyšetrovanie voči Fillonovi rozšírené aj o položku, ktorá zahŕňa obleky darované tomuto bývalému premiérovi jedným z jeho priateľov. V utorok bolo obvinenie rozšírené aj o ťažký podvod a falšovanie. Kým sa neobjavila aféra Penelopegate, bol Fillon veľkým favoritom prezidentských volieb, ktoré sa vo Francúzsku uskutočnia v dvoch kolách: 23. apríla a 7. mája. Z prvého miesta v prieskumoch tak klesol na tretie, za centristu Emmanuela Macrona a krajne pravicovú Marine Le Penovú.


Súd sa zaoberá dvojicou mladíkov, ktorí v bratislavskej MHD napadli manželov

Obvinení budú mať možnosť uzavrieť s prokurátorom dohodu o vine a treste.

BRATISLAVA. Dvojicou mladíkov, ktorí mali 22. mája vo večerných hodinách napadnúť v bratislavskej MHD manželský pár, sa už zaoberá Okresný súd Bratislava IV. "V uvedenej veci bola 16. septembra podaná väzobná obžaloba na Okresný súd Bratislava IV," uviedol vo štvrtok pre TASR prokurátor a hovorca Krajskej prokuratúry (KP) v Bratislave Matej Izakovič. Policajný vyšetrovateľ ukončil prípravné konanie "podaním návrhu na podanie obžaloby do rúk prokurátora". Obvinení budú mať teraz možnosť uzavrieť s prokurátorom dohodu o vine a treste, alebo pôjde celá vec na súd. Polícia o tom informovala v pondelok (7. 10.) na sociálnej sieti. V prípade napadnutia manželského páru v bratislavskej MHD sú obvinení 18-ročný Ondrej Á. a 18-ročný Stanislav G. z Bratislavy. Mladíci mali 22. mája večer v autobuse linky 83 medzi zastávkami SAV a Damborského v Bratislave fyzicky a verbálne napadnúť manželský pár vo veku 50 a 52 rokov, ktorý ich upozornil na hlučné a neslušné správanie. "Zatiaľ čo prvý z dvoch obvinených zavretými päsťami niekoľkokrát udrel oboch manželov a jednému z nich tým spôsobil ťažké zranenia v oblasti hlavy, druhý obvinený sa následne začal so zdvihnutými rukami manželom vyhrážať zabitím," spresnila polícia. Po vystúpení z vozidla MHD mali obaja obvinení mladíci v blízkosti manželov uviesť, že ak pôjdu na políciu, tak ich zabijú. Výtržníci spôsobili manželom rôzne zranenia a zlomeniny v oblasti tváre. Za toto konanie boli obvinení za trestné činy ublíženia na zdraví, vydierania, nebezpečného vyhrážania a výtržníctva. V rámci vyšetrovania sa polícii prihlásili svedkovia, ktorí pomohli k objasneniu incidentu.


Šéf NATO nepočíta s vystúpením USA z aliancie

Stoltenberg je presvedčený, že USA ostanú v aliancii.

WELLINGTON. Generálny tajomník NATO Jens Stoltenberg je absolútne presvedčený, že Spojené štáty ostanú v aliancii, a preto nepodnikajú žiadne prípravy na ich nepravdepodobný odchod. Stoltenberg sa tak vyjadril v utorok v rozhovore počas návštevy Nového Zélandu. Ako povedal, Spojené štáty silno podporujú NATO a slová dokladajú aj skutkami, keďže zvyšujú svoju vojenskú prítomnosť v Európe.Americké noviny New York Times skôr počas roka informovali, že prezident Donald Trump sa v roku 2018 viackrát súkromne vyjadril, že chce, aby Spojené štáty vystúpili zo Severoatlantickej aliancie. Stoltenberg však uviedol, že Trumpov odkaz spojencom, aby zvýšil investície do obrany, sa dočkal odozvy. "Po rokoch znižovania výdavkov na obranu začínajú všetci spojenci zvyšovať obranné rozpočty. Čoraz viac spojencov spĺňa dvojpercentnú smernicu," povedal Stoltenberg, čím mal na mysli záväzok členských štátov NATO investovať do roku 2024 do obrany dve percentá HDP.


Macedónsko udržalo šance Slovákov, Portugalci nepostúpia

Portugalci potrebovali vyhrať o tri góly.

Gdyňa Macedónsko - Portugalsko 2:4 (1:2) Góly: 40. Bardhi, 80. Markoski - 22. a 90.+1 Bruma, 2. Edgar, 57. Podence, ŽK: Babunski, Musliu, Šiškovski, Murati - Paciencia, Figueiredo, ČK: 90.+3 Jota (Port.). Rozhodovali: KRUŽLIAK - T. SOMOLÁNI, HANCKO (všetci SR) Bydgoszcz Srbsko - Španielsko 0:1 (0:1) Gól: 38. D. Suarez, ŽK: Djurdevič, Jovanovič - Merino, ČK: 41. Djurdevič (Srb.) GDYNIA. Šanca slovenskej futbalovej reprezentácie do 21 rokov na postup do semifinále majstrovstiev Európy tejto vekovej kategórie v Poľsku po piatkovom programe na turnaji stále žije. Zverenci trénera Pavla Hapala ešte môžu pomýšľať prienik medzi kvarteto top tímov na kontinentálnom šampionáte, keďže výber Portugalska zdolal v súboji základnej B-skupiny rovesníkov z Macedónska 4:2. Ak chceli Portugalci pomýšľať na postup, museli v piatok zvíťaziť aspoň trojgólovým rozdielom. Už v 22. min viedli 2:0 a zdalo sa, že dosiahnu pohodlné a najmä vysoké víťazstvo. Opak bol však pravdou, keďže Macedónsku sa v 40. min podarilo skorigovať na 1:2 zásluhou Bardhiho a v druhom polčase aj na 2:3 strelou Markoského. Štvrtý presný zásah výberu Portugalska dvojgólového Brumu v nadstavenom čase druhého dejstva už nič nezmenil na tom, že na turnaji končí. Zaujímavosťou je, že tento dôležitý duel pre tím SR "21" viedli slovenskí rozhodcovia - hlavný Ivan Kružliak a asistenti Tomáš Somoláni a Branislav Hancko. Portugalci majú na svojom konte rovnako ako Slováci šesť bodov, no v prospech tímu spod Tatier hovorí lepšie skóre. Skóre výberu SR je 6:3, portugalské družstvo ho má 7:5. Do semifinále ME „21“ postúpia iba víťazi troch základných skupín a najlepší tím z druhých miest. Slovákov môžu o semifinálovú miestenku „obrať“ účastníci C-skupiny, ktorej posledné zápasy sú na programe v sobotu. V druhom zápase skupiny Španieli zdolali Srbov 1:0 a ovládli tabuľku s troma výhrami. Postup do semifinále mali štvornásobní majstri Európy tejto kategórie vo vrecku už po druhom súboji v skupine, v ktorom zdolali Portugalsko 3:1. Skóre v piatok v Bydgoszczi otvoril v 38. minúte Denis Suarez z FC Barcelona, zakrátko dostal Srb Uroš Djurdjevič červenú kartu. V druhom polčase si mladí Španieli už všetko postrážili.


Atlético vyhralo Európsku ligu, jeho hrdinom vo finále bol Griezmann

Madridský klub nemal s Marseille veľké problémy.

/Lyon, Francúzsko/ Olympique Marseille - Atlético Madrid 0:3 (0:1) Góly: 21. a 49. Griezmann, 89. Gabi ŽK: Amavi, Luiz Gustavo, N'Jie - Vrsaljko, Lucas, rozhodovali: Kuipers - van Roekel, Zeinstra (všetci Hol.) Olympique: Mandanda - Sarr, Rami, Luiz Gustavo, Amavi - Zambo Anguissa, Sanson - Thauvin, Payet (32. Lopez), Ocampos (55. N'Jie) - Germain (74. Mitroglou) Atlético: Oblak - Vrsaljko (46. Juanfran), Gimenez, Godin, Lucas - Correa (88. Partey), Niguez, Gabi, Koke - D. Costa, Griezmann (89. F. Torres) LYON. Futbalisti Atlética Madrid tretíkrát v histórii vyhrali Európsku ligu UEFA. Vo finále ročníka 2017/2018 zvíťazili v stredu v Lyone nad Olympique Marseille 3:0 a súťaž ovládli opäť po rokoch 2010 a 2012. Na tróne pre víťazov nahradili hráčov Manchestru United. Atlético tiež vyrovnalo rekord FC Sevilla, keď tretiu finálovú účasť v Európskej lige premenilo v tretí triumf. Na Stade de Lyon otvoril skóre očakávaného finále v 21. minúte francúzsky útočník Antoine Griezmann po hrubej chybe v obrane Marseille. Francúzsky klub prišiel po polhodine hry o kapitána a tvorcu hry Dimitriho Payeta, ktorý utrpel svalové zranenie a musel ho vystriedať Maxime Lopez. V druhom polčase opäť Griezmann rutinérsky zvýšil na 2:0 v 49. minúte a v 89. minúte uzavrel triumf kapitán Gabi. Marseille nevyužilo tretiu šancu stať sa prvým klubom z Francúzska, ktorý by vyhral Európsku ligu, resp. jej predchodcu Pohár UEFA. Vo finále už neexistujúceho Pohára UEFA prehralo v roku 1999 v Moskve s Parmou 0:3, resp. v roku 2004 s FC Valencia 0:2 v Göteborgu. 2000 Galatasaray Istanbul 2001 FC Liverpool Liga majstrov - C-skupina: AS Rím 0:0 v, 2:0 d Chelsea Londýn 1:2 d, 1:1 v Karabach 0:0 v, 1:1 d Európska liga - šestnásťfinále: FC Kodaň 4:1 v, 1:0 d Európska liga - osemfinále: Lokomotiv Moskva 3:0 d, 5:1 v Európska liga - štvrťfinále:  Sporting Lisabon 2:0 d, 0:1 v Európska liga - semifinále:  Arsenal Londýn 1:1 v, 1:0 d Európska liga - finále:  Olympique Marseille 3:0 2002 Feyenoord Rotterdam 2003 FC Porto 2004 FC Valencia 2005 CSKA Moskva 2006 FC Sevilla 2007 FC Sevilla 2008 Zenit Petrohrad 2009 Šachtar Doneck 2010 Atlético Madrid 2011 FC Porto 2012 Atlético Madrid 2013 Chelsea Londýn 2014 FC Sevilla 2015 FC Sevilla 2016 FC Sevilla 2017 Manchester United 2018 Atlético Madrid /zdroj: web UEFA/ Juanfran, obranca Atlética: "Je to ďalšia trofej pre našich fanúšikov, zaslúžia si ju. Som si istý, že v budúcej sezóne to bude rovnaké, že budeme opäť vo finále." Adil Rami, obranca Marseille: "Prvý gól bol rozhodujúci, dovtedy sme im v defenzíve robili problémy. Najdôležitejšie teraz je to, aby sme sa z tohto zápasu poučili a napredovali. Posledný krok pre nás bol príliš náročný, no bojovali sme. Chýbali nám skúsenosti. Proti takémuto tímu by ste sa nemali snažiť hrať futbal, treba nakopávať lopty a následne ich získavať. Ak sa snažíte hrať a stratíte loptu, ste v problémoch." Lucas Hernández, obranca Atlética: "Som veľmi šťastný a môžem sa len poďakovať fanúšikom, skvelému klubu a skvelým spoluhráčom. Griezmann je jeden z najlepších hráčov na svete." Antoine Griezmann, útočník Atlética, strelec dvoch gólov: "Som veľmi šťastný. Dlhé roky som pracoval na tom, aby som si mohol užiť takéto okamihy. Pre toto som opustil domov, keď som mal 14 rokov. Budeme oslavovať. Je tu moja rodina. Klobúk dole pred Marseille, skvelým tímom. Neviem, ako opísať moje zakončenie - možno slovom chladnokrvný." Florian Thauvin, stredopoliar Marseille: "Začali sme naozaj dobre a bolo veľkou škodou, keď sme inkasovali. Chvíľu nám trvalo, kým sme opäť zdvihli hlavy. Je to škoda a veľmi to mrzí. Máme skvelú sezónu a zaslúžili sme si odmenu. Čelili sme výbornému mužstvu, potrebujeme sa z tohto zápasu poučiť."


V Taliansku vydržal len tri týždne, Škrtel údajne v Atalante skončil

Podľa talianskych médií stoja za jeho odchodom nezhody s trénerom.

BERGAMO. Bývalý slovenský futbalový reprezentant Martin Škrtel údajne po vzájomnej dohode s funkcionármi ukončil svoje pôsobenie v talianskom klube Atalanta Bergamo. V treťom tíme uplynulého ročníka Serie A pôsobil len tri týždne. Tridsaťštyriročný stopér hrával v uplynulej sezóne za Fenerbahce Istanbul, s tureckým klubom však nepredĺžil zmluvu a bol voľný hráč. Získala ho Atalanta, kde sa však účastník MS 2010 a EURO 2016 dlho neohrial. Podľa talianskych médií stáli za jeho odchodom nezhody s trénerom Gian Pierom Gasperinim týkajúce sa tréningového procesu a taktiky. Atalanta si v uplynulom ročníku zahrala vo finále Talianskeho pohára, v ktorom prehrala s Laziom Rím 0:2, obsadila 3. miesto v Serii A a v nadchádzajúcej sezóne sa predstaví v skupinovej fáze Ligy majstrov. Jej súpermi budú Manchester City, Šachtar Doneck a Dinamo Záhreb.


Nadala zvolili za najlepšieho športovca v histórii Španielska

MADRID. Tenista Rafael Nadal suverénne zvíťazil vo fanúšikovskej ankete športového periodika Marca o najlepšieho športovca Španielska v histórii. Čerstvo 12-násobný víťaz Roland Garros získal vyše 65 000 hlasov. Druhý skončil s veľkým odstupom a ziskom 25 000 hlasov päťnásobný šampión Tour de France, cyklista Miguel Indurain. Tretie miesto sa ušlo majstrovi sveta aj Európy v basketbale a dvojnásobnému šampiónovi NBA, basketbalistovi, Pauovi Gasolovi. Nazbieral len o čosi menej ako 25 000 hlasov. Tesne pod pódiom skončil fenomenálny motocyklový pretekár Marc Márquez, ktorý sa už ako 26-ročný hrdí piatimi titulmi majstra sveta v najsilnejšej kubatúre MotoGP. Svoj hlas mu odovzdalo 24 600 ľudí. Až na piatom mieste skončil najlepší futbalista Iker Casillas. Brankárska legenda Realu Madrid a španielskej reprezentácie dostala 18 800 hlasov. Casillas zdolal dvojnásobného majstra sveta F1 Fernanda Alonsa so 16 500 hlasmi. Najvyššie postavenou ženou je bedmintonistka Carolina Marínová. Olympijská víťazka a trojnásobná majsterka sveta má 14 000 hlasov. Na ôsmej priečke je futbalista Xavi Hernández (13 400) a na deviatej nedávno zosnulý motocyklový pretekár Ángel Nieto. Desiatku uzatvára plavkyňa Mirea Belmonteová.


Ministerstvo obrany chce urobiť zmeny v zbore generálov

V armáde je plánovaných 20 generálskych funkcií, z ktorých je 16 obsadených generálmi.

BRATISLAVA. Rezort obrany navrhuje dve zmeny v generálskom zbore. Na vládu predkladajú materiál, aby plukovník Slavomír Staviarsky bol vymenovaný do vojenskej hodnosti brigádneho generála. Brigádny generál Ľubomír Svoboda by mal byť povýšený do vojenskej hodnosti generálmajora. Ak s návrhom bude súhlasiť vláda, návrh predložia prezidentovi Andrejovi Kiskovi.Ako sa uvádza v materiáli, v súčasnosti je na Ministerstve obrany a v Ozbrojených silách plánovaných 20 generálskych funkcií, z ktorých je 16 obsadených generálmi, štyri funkcie sú obsadené plukovníkmi. Celkový počet a zloženie generálskych hodností je porovnateľný s podobnými okolitými štátmi a zodpovedá požiadavke vyváženosti v celkovej štruktúre dôstojníkov.


V zamestnanosti žien má Slovensko rezervy, chýbajú jasle a flexibilné zmluvy

Na Slovensku v roku 2016 navštevovalo predškolské zariadenia len 0,9 percenta detí vo veku do troch rokov. Priemer EÚ je okolo 30 percent.

BRATISLAVA. Materstvo má na zamestnanosť žien na Slovensku výrazne vyšší negatívny vplyv, než je to vo väčšine ostatných krajín EÚ. Dôsledkom je aj jeden z najvyšších rozdielov v odmeňovaní mužov a žien v celej Únii. "Pravdepodobne je to kvôli dlhej rodičovskej dovolenke, na ktorú len zriedka nastupujú muži, pretože neexistuje možnosť, aby dávky poberali obaja rodičia," píše Európska komisia (EK) v Správe o Slovensku 2018, v ktorej opisuje stav krajiny vo viacerých oblastiach. Veľký vplyv má aj nedostatok jaslí. Na Slovensku v roku 2016 navštevovalo predškolské zariadenia len 0,9 percenta detí vo veku do troch rokov. Priemer EÚ je pritom okolo 30 percent. Slováci zároveň za starostlivosť o deti v predškolskom veku platia vysoké poplatky, čo ďalej znižuje motiváciu žien vrátiť sa na trh práce. Európska komisia oceňuje opatrenia na zlepšenie prístupnosti starostlivosti o deti, no varuje, že "kapacity sú stále nedostatočné." Škôlky napríklad navštevuje okolo 80 percent detí, kým priemer EÚ je takmer o 15 percent vyšší. Podľa Komisie chýbajú aj flexibilné zmluvy, ktoré by rodičom umožnili skĺbiť prácu so starostlivosťou o rodinu. Nízke kapacity jasieľ a škôlok či nedostatočné formy flexibilného zamestnania spomína ako prekážky aj Inštitút finančnej politiky (IFP) pri Ministerstve financií (MF) SR. IFP poukazuje, že tieto skutočnosti bránia slovenským matkám nájsť si zamestnanie. "Vyššia mzda, lepšie vzdelanie a dlhšia prax výrazne pozitívne ovplyvňujú to, že sa žena zamestná počas alebo krátko po rodičovskej dovolenke," uviedol IFP na sociálnej sieti. Zároveň IFP upozornil, že osamelé matky a ženy, ktoré majú viac detí, majú nižšie šance zamestnať sa do troch rokov po pôrode. Inštitút avizuje, že pripravuje návrh opatrení, ktoré by prispeli k vyššej zamestnanosti matiek. Predstaví ich v rámci štúdie.


Ikea opäť sťahuje z trhu komody, ktoré usmrtili osem detí

Od roku 2015 Ikea reklamovala, refundovala alebo pomohla upevniť k stene viac ako jeden milión komôd.

NEW YORK. Švédsky nábytkársky reťazec Ikea sťahuje z trhu v Spojených štátoch a Kanade 29 bielizníkov a komôd na oblečenie, ktoré v minulosti zabili osem detí. Oznámil to riaditeľ spoločnosti Lars Petersson. Ikea bude spotrebiteľa zároveň dôraznejšie informovať, že tento nábytok sa môže ľahko prevrátiť, ak nie je správne pripevnený k stene. Akcia sa týka niekoľkých typov bielizníkov a komôd, ktoré boli z trhu sťahované už v júni minulého roka, uviedla agentúra AP. Tento rok v máji sa ale komoda prevrátila na dvojročné batoľa. Švédsky podnik a taktiež americká komisia pre bezpečnosť spotrebných výrobkov CPSC teraz nabádajú zákazníkov, aby komody riadne zaistili alebo ich vrátili. Ide o nábytok pre deti vysoký viac ako 60 centimetrov a nábytok pre dospelých vyšší ako 75 centimetrov. Ikea na požiadanie poskytne zákazníkom upevňovaciu sadu a tiež ponúkne montáž, ktorú vykonajú jej pracovníci. Všetkým, kto nábytok už nechcú, spoločnosť ponúka vrátenie celej zaplatenej sumy. Petersson uviedol, že jeho firma vedie rozsiahlu informačnú kampaň prostredníctvom sociálnych médií, na svojich webových stránkach, rovnako ako v televízii a v tlačených médiách. Asi 13 miliónov ľudí už nábytkársky gigant informovala pred dvoma mesiacmi e-mailom. Spotrebiteľská komisia CPSC podľa agentúry Reuters v súvislosti s prevrátením tohto nábytku registrovala osem úmrtí detí do troch rokov. Prvý prípad sa stal pred 28 rokmi, ďalšie až po roku 2002. Poslednou obeťou sa tento rok v máji stal dvojročný Jozef Dudek z Kalifornie. Vlani v decembri Ikea pristúpila na to, že zaplatí celkom 50 miliónov dolárov trom rodinám v Spojených štátoch, ktorých deti zomreli v dôsledku prevrátenia bielizníku MALM. Petersson povedal, že od roku 2015 Ikea reklamovala, refundovala alebo pomohla upevniť k stene viac ako jeden milión komôd.


Mohutný výbuch pri reštaurácii v Mogadiše zabil najmenej 16 ľudí

K zodpovednosti za útok sa prihlásila extrémistická organizácia aš-Šabáb.

MOGADIŠO.  Najmenej 16 ľudí zahynulo a 17 ďalších utrpelo vo štvrtok zranenia v somálskom hlavnom meste Mogadišo po tom, ako pri jednej z reštaurácií explodovalo výbušninami naložené vozidlo. Informovala o tom agentúra AFP s tým, že počet obetí môže ešte stúpnuť.  Podľa polície došlo k výbuchu v čase, keď bola reštaurácia plná obedujúcich zákazníkov. Svedkovia uviedli, že na zemi na rušnej ulici videli viacero tiel, niektoré boli nehybné. K zodpovednosti za útok sa prihlásila extrémistická organizácia aš-Šabáb napojená na teroristickú sieť al-Káida. Agentúra AP pripomína, že aš-Šabáb podniká v somálskej metropole samovražedné útoky namierené napríklad na hotely či vládne úrady. Extrémistickú skupinu sa podarilo v roku 2011 z veľkej časti z Mogadiša vytlačiť a odvtedy prišla o viacero svojich bášt. Jej príslušníci však stále ovládajú rozsiahle vidiecke oblasti a naďalej vedú partizánsku vojnu proti somálskym bezpečnostným silám.


Čína skupuje české drevo, ponúka dobrú cenu a nehľadí na kvalitu

PRAHA. Záujem Číny o drevo z Česka v poslednom období prudko vzrástol. Od januára do mája putovalo do Číny viac než 350-tisíc ton nespracovaného českého dreva, čo je takmer trojnásobok objemu z minulého roka. Tohtoročný vývoz dreva z Česka do najväčšej ázijskej ekonomiky dosiahol hodnotu takmer 1,1 miliardy Kč (43,07 milióna eur). Čína sa tak tento rok stala treťou najväčšou vývoznou destináciou čerstvo vyťažených, ľahko opracovaných stromov a podľa štatistík Českého štatistického úradu (ČSÚ) len tesne zaostáva za Nemeckom. Lesníci si pochvaľujú nenáročnosť čínskych klientov aj lepšie ceny. "Vzhľadom na prebytok dreva na európskom trhu je Čína vďaka svojej absorpčnej kapacite pre nás a celkovo pre všetkých exportérov zaujímavým obchodným partnerom," povedala Eva Jouklová, hovorkyňa štátnych Lesov Českej republiky. Podľa ľudí z tohto odvetvia berú Číňania české drevo v balíku bez ďalších kvalitatívnych požiadaviek. "Jedinou podmienkou pre nich je, aby sa drevo zmestilo do kontajnerov. Tie merajú 12 metrov, takže drevo režeme na 11,8 metra, aby sa dali zatvoriť dvere," opísal pre denník E15 biznis s čínskymi partnermi zdroj, ktorý si želal zostať v anonymite. Podľa neho je jediným limitujúcim faktorom vývozu do Číny kapacita prepravy. Číňania okrem toho dobre platia. "Ponúkaná cenová hladina je vzhľadom na zmienený kritický stav európskeho trhu s drevom zaujímavá," dodáva Jouklová. Podľa lesníkov sa do Číny predáva kubík smrekového dreva, čo zodpovedá hmotnosti zhruba 750 kilogramov čerstvého dreva, za ceny od 1000 do 1300 Kč. "Nemci alebo Rakúšania ho odoberajú za ceny zhruba o 15 % nižšie," povedal stredočeský lesný hospodár Miroslav Pacovský. Do Číny putuje najmä drevo vyťažené v dôsledku kôrovcovej kalamity. Čínska ekonomika je od dreva vysoko závislá, a navyše stále hľadá náhradu za medziročne viac než 40-percentný prepad dodávok z USA spôsobený obchodnou vojnou. "V Česku nie sme schopní toľko dreva spracovať, Čína je v tejto chvíli prakticky jeho bezodným odberateľom," dodal Pacovský. Tomu zodpovedajú aj vyhliadky na celý rok. "Predbežné odhady hovoria o tom, že do Číny by sa tento rok mal vyviezť až milión kubíkov surového dreva," povedal šéf drevospracujúcej firmy Wood & Paper Tomáš Pařík. Ako dodal, Česká republika dopláca na dlhodobo neriešenú podporu domáceho dopytu po výrobkoch z dreva. V Česku sa podľa odhadov lesníkov môže tento rok vyťažiť pre problémy s kôrovcom až 50 miliónov kubíkov dreva, bežná ťažba sa pritom pohybuje okolo 16 miliónov kubíkov. Najviac surového dreva vyviezlo Česko tento rok do Rakúska, a to za 2,7 miliardy Kč. Do Nemecka putovalo drevo za takmer 1,5 miliardy Kč.


Pri dopravnej nehode v Stredoafrickej republike zomrelo najmenej 78 ľudí

Havária nákladného auta, ktoré prevážalo kupcov na miestny trh si vyžiadala aj 70 zranených.

BANGUI. Najmenej 78 ľudí prišlo o život a ďalších približne 70 utrpelo zranenia pri dopravnej nehode, ku ktorej došlo v Stredoafrickej republike (SAR). S odvolaním sa na vyhlásenia predstaviteľov tamojších nemocníc o tom vo štvrtok informovala agentúra DPA. K nehode došlo ešte v utorok neďaleko mesta Bambari v strednej časti Stredoafrickej republiky. Nákladné auto, ktoré viezlo miestnych kupcov na trh v dedine Maloum, zišlo z cesty a prevrátilo sa. Nešťastie pravdepodobne zapríčinili technické problémy vozidla aj jeho celkové preťaženie, priblížila DPA. Podľa jedného z poslancov parlamentu SAR pochádzajúceho práve z mesta Bambari zrejme za nehodu mohla okrem preťaženia aj príliš vysoká rýchlosť vozidla. "Išli príliš rýchlo, aby sa včas dostali na trh. Zrejme práve to spôsobilo nehodu," povedal agentúre Reuters.


Salvini: Taliansko nezvažuje odchod z eurozóny

Salvini chce presvedčiť Brusel, aby pristúpil na zníženie daní.

MILÁNO. O odchode Talianska z eurozóny sa neuvažovalo a neuvažuje. Novinárom to v sobotu povedal šéf krajne pravicovej strany Liga Matteo Salvini. Odmietol tak informáciu denníka La Repubblica, ktorý v sobotu napísal, že Salvini pripravuje protieurópsku kampaň a hrozí, že ak sa nepodarí dosiahnuť kompromis s Bruselom ohľadom rozpočtu, odíde Taliansko z eurozóny. Liga je vládna strana, denník La Repubblica je blízky opozícii. Salvini tento týždeň uviedol, že chce predčasné voľby. Liga pritom oficiálne požiadala o rokovania o návrhu na vyslovenie nedôvery vláde. Šokujúce rozhodnutie vrhá tretiu najväčšiu ekonomiku eurozóny do ešte hlbšej politickej neistoty v čase, kedy by mali začať prípravy rozpočtu na rok 2020. Kvôli tejto neistote sa investori začali zbavovať talianskych dlhopisov aj akcií. Ak sa uskutočnia predčasné voľby, budú sa konať na začiatku októbra. To je v čase, keď by vláda mala predstaviť rozpočet Európskej komisii (EK) a parlamentu, uviedla agentúra Reuters. Salvini sľúbil budúci rok zníženie daní o 15 miliárd eur. Zatiaľ však nie je jasné, ako chce vyriešiť rozpočtový deficit, ktorý sa podľa dohody s Európskou úniou má pohybovať blízko dvoch percent hrubého domáceho produktu (HDP). V piatok Salvini uviedol, že zníženie daní bez ohľadu na rozpočtové pravidlá EÚ bude cieľom novej vlády vedenej Ligou. V sobotu už zvolil zmierlivejší tón a vyhlásil, že Liga chce konštruktívny dialóg s EÚ a presvedčiť Brusel, aby pristúpil na zníženie daní.


OĽaNO mení stanovy a počet členov, podľa Matoviča ostávajú neštandardní

Počet členov hnutia vzrástol o niekoľko stoviek percent, povedal Matovič.

BRATISLAVA. Hnutie OĽaNO vo štvrtok podáva návrh nových stanov na ministerstvo vnútra. Pre TASR to povedal predseda hnutia OĽaNO Igor Matovič. Podľa jeho slov naďalej ostávajú neštandardným hnutím. "Dnes podávame návrh nových stanov na ministerstvo vnútra. Na odľahčenie môžem prezradiť, že počet členov nášho hnutia za posledné dni vzrástol o niekoľko stoviek percent. Prijali sme za členov ľudí, ktorí dlhé roky de facto členmi hnutia boli, len na to nemali papier," povedal pre TASR Matovič. Dodal, že sú to ľudia, ktorí dlhé roky hnutiu pomáhali v boji s mafiou. Koľko členov v súčasnosti hnutie má, Matovič zatiaľ nepovedal. V súvislosti s kandidátkou skonštatoval, že bude naďalej na jej konci. "Budem takto opäť skladať účty svojim voličom a myslím si, že je to takto správne," vysvetlil. Nechcel však povedať konkrétne informácie k novým štruktúram hnutia. Na otázku, či sa tak OĽaNO stáva štandardnou politickou stranou, odpovedal Matovič, že budú naďalej "neštandardom". "U nás sa tou zmenou nič nemení, obsadenie ostáva, každý robí tú istú prácu, ktorú robil doteraz, len teraz bude mať na to navyše v ruke papier," dodal. Hnutie OĽaNO malo dlhodobo len štyroch členov. Po tom, ako vstúpi do platnosti nová právna úprava, musia mať však politické strany a hnutia stanovené orgány a štruktúry, teda predsedu a podpredsedov. Z novely zákona o politických stranách vyplýva, že by mala mať strana vzhľadom na počty členov v jednotlivých orgánoch najmenej 45 členov alebo dvojnásobok počtu miest volebnej kandidátky.


V roku 2017 ukončila kariéru. Hrivnák Klocová skončila v Brne prekvapujúco tretia

BRNO. Beh žien na 1000 metrov na stredajšom atletickom Memoriáli Josefa Sečkářa v Brne vyhrala slovenská strednotratiarka Gabriela Gajanová za 2:41,58 minúty. V historických slovenských tabuľkách sa zaradila na druhú priečku za Luciu Hrivnák Klocovú, ktorej národný rekord z roku 2012 má hodnotu 2:38,72 minúty. Práve 35-ročná Hrivnák Klocová dobehla v Brne na 1000 metrov prekvapujúco tretia za 3:01,91 minúty. Niekdajšia bronzová medailistka z ME 2010 na 800 metrov a piata z londýnskej olympiády 2012 na 1500 metrov totiž už v septembri 2017 oficiálne ukončila atletickú kariéru. Darilo sa aj 18-ročnému Andrejovi Paulínymu, ďalšiemu zverencovi martinského kouča Pavla Slouku. Na 1000 metrov skončil tretí a časom 2:24,83 minúty o 37 stotín zlepšil slovenský juniorský rekord legendárneho Jozefa Plachého z roku 1968.


McDonald's predáva väčšinový podiel v čínskych reštauráciách

Hodnota transakcie sa môže vyšplhať na 2,1 miliardy dolárov.

HONGKONG. Prevádzkovateľ siete reštaurácií rýchleho občerstvenia McDonald's predáva kontrolný podiel v čínskej divízii. Podľa údajov, ktoré zverejnili v pondelok zúčastnené strany, sa môže hodnota transakcie vyšplhať na 2,1 mld. USD. Najväčší, 52-percentný, podiel získa čínsky štátom vlastnený konglomerát Citic Ltd. Investičná spoločnosť Carlyle Group so sídlom vo Washingtone bude vlastniť balík 28 % akcií a zostávajúcich 20 % si ponechá McDonald's. Divízia prevádzkuje na území pevninskej Číny a v Hongkongu viac ako 2 400 reštaurácií a zamestnáva zhruba 120 tis. ľudí. Dohoda o predaji väčšinového podielu bude platiť 20 rokov a vyžaduje si schválenie zo strany regulačných úradov, s čím sa počíta v prvej polovici roka 2017. McDonald's ďalej informoval, že svoju sieť v Číne plánuje počas najbližších piatich rokov rozšíriť o 1 500 nových reštaurácií.


Richter: Ideme zvyšovať materskú, pretože to ekonomika dovoľuje

BRATISLAVA. Ministerstvo práce, sociálnych vecí a rodiny pripravuje novelu zákona na zvýšenie dávok pre rodičov. Dnes v parlamente to uviedol minister práce Ján Richter (Smer-SD). Jeho rezort za nezvyšovanie rodičovských dávok už dlhodobejšie kritizovala opozícia. Richter vyhlásil, že ministerstvo práce dnes oficiálne spustilo legislatívny proces. "Pretože ekonomika a rozpočet to dovoľuje, materskú ideme zvýšiť o 5 % na 75 % základu, čo vlastne bude predstavovať skoro 100 % čistého príjmu v predchádzajúcom zamestnaní matky. Rodičovský ideme zvýšiť viac, ako zvyšujeme minimálnu valorizáciu u dôchodcov," povedal Richter s tým, že táto problematika sa týka približne 150.000 detí. "To sú odpovede tejto vlády, ministerstva práce na problematiku, ktorá sa týkala skloňovania otázok, prečo sa dávky nezvyšujú pre tých a prečo pre tých. Snažíme sa v maximálnej miere robiť, čo sa dá, čo rozpočet dovoľuje a čo dokážeme vyrokovať," povedal Richter. Ministerstvo práce za nezvyšovanie dávok pre rodičov kritizovali opoziční poslanci počas diskusie o novele zákona o sociálnom poistení. Právnou normou majú stúpnuť od budúceho roka dôchodky o 2 %.


Mayová informovala poslancov o dosiahnutej dohode s Bruselom

Spojené kráľovstvo chce podľa premiérky dohodu šitú na mieru.

LONDÝN. Dosiahnutá dohoda medzi Európskou úniou a Spojeným kráľovstvom, ktorá posúva rozhovory o brexite do ich ďalšej fázy, je dobrou správou pre oba tábory britských voličov - tých, čo sú za aj proti vystúpeniu Británie z Únie. Poslancom britského parlamentu to v pondelok povedala premiérka Theresa Mayová, informovala spravodajská stanica BBC. Táto dohoda by podľa Mayovej mala upokojiť tých, ktorí sa báli, že Británia "uviazne" v nekonečnom vyjednávaní alebo "vypadne" bez dohody. Spojené kráľovstvo si neželá dohodu, ktorá by vychádzala z dohody s inou krajinou, ale chce dohodu šitú na mieru, dodala. Mayová v pondelok informovala poslancov o výsledku prvej fázy rokovaní a o piatkovej dohode dosiahnutej v Bruseli so zástupcami Európskej únie. Dohodu by malo na summite EÚ v Bruseli vo štvrtok a v piatok schváliť 27 lídrov členských štátov Únie. Premiérka priblížila podrobnosti dohody, na základe ktorej Británia zaplatí férový "rozvodový" účet, nedôjde k nastoleniu tvrdej hranice medzi Severným Írskom a Írskom a ostanú po brexite zaručené práva britských občanov žijúcich v EÚ. Naopak, práva občanov EÚ budú ukotvené v britských zákonoch a vymáhateľné pred britskými súdmi. Varovala však, že pokiaľ sa Spojené kráľovstvo nedokáže s Úniou dohodnúť na podmienkach brexitu ešte pred plánovaným termínom oficiálneho vystúpenia krajiny z EÚ (marec 2019), je táto dohoda bezpredmetná.


Prieskum Focusu: Smer výrazne klesol, získal by len 20 percent hlasov

Minúte po minúte

Žitňanská končí

Prieskum

Komentár šéfredaktorky

Už je neskoro

Vláda rokovala

Vyšetrovanie taja

Správa europoslancov

Súčasná vláda by v parlamente obsadila 61 kresiel.

BRATISLAVA. Parlamentné voľby by vo februári vyhral Smer so ziskom 20,2 percenta hlasov. V Národnej rad by tak obsadil 35 mandátov. Do parlamentu by sa spolu dostalo osem strán. Druhá by bola SaS (14 percent, 24 mandátov) a tretie OĽaNO (10,4 percenta, 18 mandátov). Vyplýva to z prieskumu verejnej mienky, ktorý robila agentúra FOCUS v dňoch 7 až 13. marca na vzorke 1012 ľudí.

                                agentúrou Focus v období od 07.03.2018 do 13.03.2018

 Respondentom bola položená otázka: "Predstavte si, že by sa parlamentné voľby konali tento víkend a kandidovali by nasledujúce politické strany a hnutia. Ktorej strane alebo hnutiu by ste dali svoj hlas?" Pre najsilnejšiu stranu Smer je výsledok 20,2 percenta výrazne najslabší za dlhé obdobie a zároveň predstavuje značný pokles oproti poslednému prieskumu. V januári mu Focus nameral 25,5 percenta. Päťpercentné kvórum by dosiahli aj Sme rodina - Boris Kollár (10,4 percenta, 18 mandátov) Kotleba - ĽSNS (10,1 percenta, 17), SNS (10 percent, 17), KDH (7 percent, 12) a Most-Híd (5,6 percenta, 9). Terajšia vláda Smer, SNS a Most-Híd by tak dosiahla 61 mandátov, opozícia by bez ĽSNS mala 72 kresiel. Voliť by išlo 63,7 percenta opýtaných, 21,8 percenta by voliť nešlo a 14,5 percenta odpovedalo "neviem".


Hazard si prestupom de Realu plní detský sen

Španielsky klub zatiaľ nezverejnil prestupovú čiastku.

MADRID. Belgický futbalista Eden Hazard skompletizoval v piatok transfer z FC Chelsea do Realu Madrid. Podpísal kontrakt do 30. júna 2024, španielsky klub v oficiálnom komuniké na svojom webe nezverejnil prestupovú čiastku. Hazarda predstavia fanúšikom na Štadióne Santiaga Bernabeua vo štvrtok 13. júna po absolvovaní lekárskej prehliadky. "Odvtedy, čo som ako chlapec strelil svoj prvý gól, som túžil hrať za Real Madrid. O mojom prestupe sa špekulovalo viac ako šesť mesiacov, snažil som však nerozptyľovať a odviesť maximálne výkony až do úplného konca. Chcel som sa rozlúčiť ziskom ešte jednej trofeje a to sa mi aj podarilo," viedol Eden Hazard vo svojom vyhlásení, cituje ho ESPN. "Toto je dosiaľ najťažšie rozhodnutie v mojej kariére a fanúšikov Chelsea chcem ubezpečiť, že som si užíval každý moment s nimi. Viackrát som povedal, že do iného klubu ako Realu by som nikdy neprestúpil. Naďalej zostávam fanúšikom Chelsea a výsledky tohto klubu budem sledovať ako prvé. Verím, že sa na Stamford Bridge ešte vrátim, ak nás dá dokopy napríklad žreb v Lige majstrov," dodal Hazard. "Mrzí nás, že odchádza. Samozrejme by sme chceli, aby zostal, ale rešpektujeme jeho túžbu po novej výzve v inej krajine a splnenie si sna hrať za Real Madrid. Fanúšikom Chelsea poskytol mnoho nezabudnuteľných chvíľ a na to nikdy nezabudneme. Eden je modelový profesionál a my mu veľmi ďakujeme," povedala riaditeľka Chelsea Marina Granovská podľa agentúry AP. Podľa agentúry AFP zaplatil Real za 28-ročného stredopoliara 100 miliónov eur, suma môže vďaka bonusom narásť o ďalších 45 miliónov. V oficiálnom obchode Realu sa Hazardove dresy s číslom 7 začali predávať už niekoľko hodín pred potvrdením jeho príchodu z Anglicka. Sedmička v predchádzajúcom ročníku patrila Marianovi Diazovi, v minulosti ju nosili Cristiano Ronaldo či Raul Gonzalez. O Hazardovom presune do Madridu sa špekulovalo od roku 2018. Zmenu pôsobiska predznamenal v máji a opäť ju naznačil v rozhovore po finále Európskej ligy, v ktorom prispel k triumfu nad Arsenalom 4:1. "Už som sa rozhodol. Vždy som sníval, že budem hrať v Premier League, no nastal čas na novú výzvu," povedal Hazard po finále. Dvoma finálovými gólmi sa rozlúčil so sedemročným angažmánom v londýnskom klube, kde získal dve trofeje v Európskej lige (2012/2013, 2018/2019), dva anglické tituly (2014/2015, 2016/2017) a zvíťazil aj v FA Cupe (2017/2018) a Ligovom pohári (2014/2015). V Premier League nastrieľal 85 gólov v 245 zápasoch, v belgickej reprezentácii má na konte 30 gólov v 100 vystúpeniach.


DNES PÍŠE YOLANDA CASTAÑOPrečo by mali byť muži feministami

Autentickými spojencami feminizmu by mali byť muži; z povinnosti, z lásky, z presvedčenia, z humanizmu.

Autorka je poetka, literárna kritička a maliarka z Galície Takzvané rodovo podmienené násilie zostáva veľkým problémom vo všetkých európskych krajinách. My, čo pracujeme so slovom, vieme, že slová modelujú realitu, preto si musíme byť vedomí, že narábame s veľmi citlivým materiálom. Vysloviť ten výraz – rodovo podmienené násilie – sa zdá byť eufemizmom, keďže opačné prípady násilia sa javia až smiešne zriedkavé (pozn. red.: ženy útočiace na mužov). Tento termín chladne zakrýva to, čomu by sme mohli čeliť menej cynicky. Lebo tu ide o agresiu, ktorá pochádza z mačistického popudu. Žien, ktoré zájdu rukami mačizmu, je oveľa viac ako obetí terorizmu. Počet je až neproporčne vyšší. Je gigantický. A napriek tomu sa v titulkoch médií a v spoločenskom pobúrení objavuje oveľa zriedkavejšie. Stále nerozumiem, ako môžu existovať také ľahkovážne vyhlásenia nezorientovaných, ktorí tvrdia, že feminizmus rovná sa mačizmus, keď si feminizmus vyžiadal tak málo životov a mačizmus tak veľa. Lepšie by bolo nemaskovať veci závojom decentného mlčania. Kým muži si to pletú a cítia sa ohrození feministickým bojom namiesto toho, aby sa cítili jeho súčasťou, pokrok stále naráža na prekážky. Cieľom feminizmu nie je nadvláda, ale rovnosť pre všetky a pre všetkých, vyrovnanie historickej nespravodlivosti. Tak, ako pri boji proti apartheidu byť proti znamená stáť na strane nespravodlivosti. Si buď za, alebo proti. Preto autentickými spojencami feminizmu by mali byť muži: z povinnosti, z lásky, z presvedčenia, z humanizmu. Ak platí, že ich vlastný údel im nedovoľuje vyhnúť sa patriarchátu, tak potom v ich rukách je možnosť vyvážiť túto chybu tým, ako sa k tomu postavia. Svedomie, zaangažovanosť, každodenné správanie, ktoré z nich urobí lepších a potrebnejších spojencov. Nedá sa k tomu dospieť ani paternalizmom, ani zhovievavosťou, ale iba z vlastného záujmu, pretože rovnosť z globálneho pohľadu vyhovuje všetkým, mužom aj ženám. A oni v konečnom dôsledku tiež majú rod. Teda ďalším krokom by bolo rozložiť všetky konštrukcie, ktoré sa viažu k silnejšiemu pohlaviu: táto veľmi tradičná a zúžená výstavba maskulinity je napokon tiež utláčajúca, nudná, únavná a tyranizujúca. Tento text ste mohli čítať vďaka tomu, že platíte za obsah. Vážime si to.


Ľudia v eurovoľbách volili rovnako, ako by hlasovali v iných voľbách

Dlhodobejšia väzba na stranu bola pre väčšinu rozhodujúcim dôvodom volebného rozhodnutia.

BRATISLAVA. Slováci v májových voľbách do Európskeho parlamentu volili rovnaké strany, aké by volili v iných typoch volieb. Dlhodobejšia väzba na stranu bola tiež pre väčšinu rozhodujúcim dôvodom volebného rozhodnutia. Vyplýva to z reprezentatívneho prieskumu agentúry Focus. Ten zároveň zistil významné rozdiely v zložení voličov jednotlivých strán. Dlhodobá väzba na stranu nerozhodovala len u koalície strán PS/Spolu a čiastočne ĽSNS. Ako dôvod voľby týchto strán respondenti častejšie uvádzali "sympatie a dôvera ku kandidátom tejto strany", u PS/Spolu aj "pozitívny názor strany na prehlbovanie európskej integrácie". "Voliči v eurovoľbách sú mobilizovanou podmnožinou priaznivcov daných strán, nevidíme výraznejšie presuny v prospech iných strán," dodala v tejto súvislosti sociologička Oľga Gyárfášová z Inštitútu pre verejné otázky. Kľúčovou vekovou skupinou pre víťaza volieb, koalíciu PS a Spolu, boli podľa Gyárfášovej najmä voliči vo veku od 25 do 34 rokov. Táto veková skupina predstavovala 30 percent elektorátu týchto strán. Mladých voličov má aj ĽSNS. Menej ako 25 rokov má 35 percent ľudí, ktorí ju volili. Najstarších voličov majú naopak Smer-SD a KDH. Smer-SD má napríklad až 43 percent voličov vo veku nad 65 rokov, u KDH je to 33 percent. Prieskum tiež podľa sociologičky ukázal nadpriemerné zastúpenie voličov s univerzitným vzdelaním v elektoráte SaS (29 percent) a PS/Spolu (25 percent). V prieskume sa pýtali aj na pravicové a ľavicové zaradenie, ako aj liberálne či konzervatívne postoje. "Voliči opozičných strán sú pravicoví v ekonomických otázkach, kým voliči Smeru-SD sú väčšinovo ľavicoví, k liberálnemu pólu sa hlásia voliči PS/SPOLU a SaS, ku konzervatívnemu voliči KDH, ĽSNS, ale aj Smeru-SD," zhodnotila Gyárfášová. Účasť v eurovoľbách dosiahla 22,7 percenta oprávnených voličov, čo oproti 13-percentnej účasti v roku 2014 predstavuje nárast o viac než deväť percentuálnych bodov. Víťazom sa stala koalícia Progresívne Slovensko - Spolu-OD (20,11 percenta), za ňou nasleduje strana Smer-SD (15,72 percenta), tretia je ĽSNS (12,07 percenta). Do europarlamentu sa dostali aj kandidáti za KDH (9,69 percenta), SaS (9,62 percenta) a OĽaNO (5,25 percenta).


Armáda USA: Mína, ktorá poškodila japonský tanker, pripomína iránsky typ

FUDŽAJRA. Japonský tanker, na ktorý minulý týždeň zaútočili v Ománskom zálive, bol poškodený tzv. prísavnou mínou pripomínajúcou iránske míny. Oznámila to v stredu americká armáda na Blízkom východe. "Prísavná mína, ktorú použili pri tomto útoku, je rozpoznateľná a veľmi podobná iránskym mínam, ktoré islamská republika už verejne prezentovala na vojenských prehliadkach," povedal novinárom podľa tlačovej agentúry AFP Sean Kido z Centrálneho velenia námorných síl USA (NAVCENT). Kido v emiráte Fudžajra v Spojených arabských emirátoch (SAE) spresnil, že americká armáda získala z boku lode Kokuka Courageous biometrické informácie o útočníkoch na japonské plavidlo vrátane "odtlačkov prstov a ruky". Dva ropné tankery boli 13. júna poškodené pri útokoch neďaleko iránskeho pobrežia, len v malej vzdialenosti od strategického Hormuzského prielivu. Irán spojitosť s incidentom kategoricky odmietol. USA však predtým obvinili Irán z májových útokov na štyri ropné tankery pri pobreží SAE. Japonsko a Irán si zachovávajú dobré vzťahy, keďže na nerastné suroviny chudobné Japonsko je do veľkej miery závislé od dovozu ropy z Blízkeho východu, hoci iránska ropa tvorila vlani iba 5,3 percenta jeho celkového importu.


Billboard Music Awards: Najkrajšia bola Celine Dion, Cher odhalila skoro všetko

Červený koberec sa opäť naplnil osobnosťami, niektoré však svojim štýlom vynikli.

Móda na odovzdávaní hudobných cien Billboard Music Awards je každý rok mierne uletená. Ide o miesto, kde chcú umelci odkryť svoje identitu. Niekomu sa to podarí so štýlom, iní jedinci latku vkusu prekročia. Na červenom koberci v Las Vegas sa v nedeľu večer, 21.5.2017, stretli osobnosti ako John Legend, Kate Beckinsale, Olivia Munn, Rita Ora, Nicole Scherzinger, Jason Derulo či David Guetta. Každý z nich sa vyznačoval osobitým jedinečným štýlom. Zažiariť sa nepodarilo speváčke Halsey, ktorá prišla v v bielej podprsenke a neforemnej béžovej sukni. Sklamať fanúšikov módy sa jej darí takmer každý rok. Moderátormi večera boli Vanessa Hudgens a Ludacris. Mladá speváčka a herečka vystriedala na pódiu niekoľko outfitov, väčšina však mala spoločné znaky – množstvo flitrov a lesku. Občas pripomínala speváčku Cher a možno to bol aj zámer, keďže táto legenda na odovzdávaní cien aj vystúpila, zaspievala známe hity Believe a If I could turn back time v sporom odeve, ako má vo zvyku a prebrala si prestížnu cenu za hudobnú ikonu. Program ozvláštnili aj ďalšie skvelé vystúpenia. Zaspievala Nicki Minaj, Miley Cyrus a v neposlednom rade aj ďalšia legenda – Celine Dion, ktorá očarila s krátkymi vlasmi, štíhlou postavou a bielymi šatami značky Stephane Roland. V našej galérií nájdete najzaujímavejšie outfity z Billboard Music Awards.


Danko zatiaľ nepredpokladá, že by sa koalícia dohodla na prezidentskom kandidátovi

BRATISLAVA. Predseda Slovenske národnej strany (SNS) Andrej Danko zatiaľ nepredpokladá, že by sa vládna koalícia dohodla na spoločnom prezidentskom kandidátovi, ale nevylučuje to. SNS bude mať v sobotu v Prešove celoslovenský snem. Ako povedal Danko pre agentúru SITA, na sneme dostane predsedníctvo mandát na výber kandidáta z užšieho kruhu. „My hovoríme o kandidátke. V správny čas, na jeseň predstavíme kandidáta, ktorý bude ochotný ísť s kožou na trh,“ uviedol Danko.Rovnako snem bude mať v sobotu aj Most-Híd. Predseda strany Béla Bugár už avizoval, že tam sa rozhodne, či bude kandidovať v budúcoročných prezidentských voľbách. Ešte predtým k tomu má zaujať stanovisko predsedníctvo a následne republiková rada. „Aj keby som už vedel rozhodnutie, poviem ho až po sneme. Po sneme sa dozviete,“ povedal Bugár.


Strane izraelského premiéra sa nedarí pokročiť v rozhovoroch o vláde

Netanjahu sa stretol s lídrom sekulárnej pravicovej strany Izrael, náš domov.

JERUZALEM. V snahe pokročiť v konzultáciách o zostavení novej vlády sa izraelský premiér Benjamin Netanjahu vo štvrtok v Jeruzaleme stretol s Avigdorom Liebermanom, lídrom sekulárnej pravicovej strany Izrael, náš domov (Jisrael bejtejnu). Ich rozhovor však neviedol k prelomu v koaličných rokovaniach. Ako informoval denník Haarec, šlo o prvé spoločné stretnutie Netanjahua a Liebermana od predčasných parlamentných volieb, ktoré sa v Izraeli konali 17. septembra. Stretnutie trvalo menej než hodinu a ani jedna zo strán po ňom nekonštatovala výrazný pokrok pri riešení patovej situácie na izraelskej politickej scéne, napísal Haarec na svojom webe. "Netanjahu ponúkol Liebermanovi, aby sa čo najskôr pripojil k vláde, aby (takto) vznikla vlády národnej jednoty," uviedol Likud vo svojom vyhlásení. Liebermanova strana vo svojom komuniké zopakovala, že podporuje širokú koalíciu. Uviedla, že "správnou cestou vpred" je dosiahnuť najprv dohodu medzi stranami Likud (Jednota), Modrá a biela (Kachol Lavan) a Izrael, náš domov a až potom rokovať o zložení vlády. Rokovanie Netanjahua s Liebermanom avizoval Likud v stredu po tom, ako sa centristický blok Modrá a biela v utorok stiahol z plánovaných rozhovorov o vytvorení vlády širokej jednoty s hlavným rivalom, premiérom Benjaminom Netanjahuom. Podľa denníka Haarec Lieberman uviedol, že sa teraz bude usilovať o neformálny rozhovor s Gancom, a to vo štvrtok, keď sa zídu novozvolení poslanci izraelského parlamentu (Knesetu), aby na ustanovujúcej schôdzi slávnostne zložili poslanecký sľub. Oficiálne však schôdzka Ganca s Liebermanom potvrdená zatiaľ nebola. Liebermanova strana Izrael, náš domov môže zohrať pri zostavovaní vlády kľúčovú rolu. Lieberman však stále odmieta tradičných potenciálnych partnerov Likudu - ultraortodoxné strany, ako aj arabských poslancov ochotných podporiť Ganca. Počas kampane pred septembrovými parlamentnými voľbami Lieberman vyzýval na vytvorenie vlády širokej jednoty s účasťou Likudu, bloku Modrá a biela a svojej strany. Od volieb sa však Lieberman nezapojil do rokovaní, ktorých cieľom je prekonať rozpory medzi politickými stranami a vyriešiť patovú situáciu na izraelskej politickej scéne. Ak sa v Izraeli nepodarí vytvoriť koaličnú vládu, krajine opäť hrozia predčasné parlamentné voľby - už tretie v priebehu roku 2019.


Lietadlo nemeckej spoločnosti muselo pre technický problém prerušiť let

Na palube bolo 129 pasažierov, tri deti a päť členov posádky.

MÜNSTER. Lietadlo spoločnosti Germania v piatok v neskorých večerných hodinách prerušilo po štarte z letiska Münster/Osnabrück v nemeckej spolkovej krajine Severné Porýnie-Vestfálsko let do španielskej Palmy de Mallorca a vrátilo sa do štartovnej destinácie. Kapitán stroja, na palube ktorého bolo 129 pasažierov, tri deti a päť členov posádky, sa rozhodol pre návrat v súvislosti s problémami okolo tlaku v kabíne. Prístroje ich signalizovali počas stúpania lietadla. Stroj napokon bezpečne pristál na letisku Münster/Osnabrück. Nikto zo 137 ľudí na palube neutrpel zranenia. Cestujúci odleteli do metropoly ostrova Malorka v sobotu ráno, informovala tlačová agentúra DPA. Letecká spoločnosť Germania sa pasažierom ospravedlnila za nepríjemnosti.


Tesco bryndzu sťahujú veterinári z trhu, zistili v nej listériu

BRATISLAVA. V rámci vlastnej kontroly prevádzkovateľa Syráreň Havran, a. s., Priemyselná 1339, 905 27 Senica bola odobratá vzorka výrobku "Tesco bryndza plnotučná 125 g", šarža L01084, s dátumom spotreby 13. apríla 2019, výrobca Syráreň Havran, a. s., dodávateľ suroviny Tatranská mliekareň, a. s., Nad traťou 26, 060 01 Kežmarok. Ako ďalej informovala Štátna veterinárna a potravinová správa (ŠVPS) SR vo výrobku bol zistený pozitívny nález Listeria monocytogenes. Dodaná vzorka nie je v súlade požiadavkami euronariadenia o mikrobiologických kritériách pre potraviny. Surovina pochádzala z dvoch salašov, Ing. Peter Hradiský HAMSTRA, Okružná 156/19, 054 01 Levoča a MM AGROSPOL, s.r.o., Mierová 389/19, 976 46 Valaská. Bryndza vyrobená z uvedenej šarže bola distribuovaná do Českej republiky a v rámci Slovenska, a to aj pod inými názvami. "Všetky výrobky s dátumom spotreby 13. apríla 2019 sa sťahujú z trhu," dodali veterinári.


Španielsky prokurátor: V Katalánsku sa snažili o štátny prevrat

Katalánski politici čelia obvineniam zo vzbury aj občianskej neposlušnosti a sprenevery.

MADRID. Katalánski politici súdení od februára v Madride za svoju účasť na pokuse o vyhlásenie nezávislosti Katalánska v roku 2017 si boli vedomí, že páchajú štátny prevrat voči Španielsku. Vyhlásil to v utorok v Madride prokurátor španielskeho najvyššieho súdu Javier Zaragoza. Vo svojej záverečnej reči v rámci súdneho procesu s 12 katalánskymi separatistami Zaragoza dodal, že tento "štátny prevrat" bol pokusom "nahradiť právny poriadok iným prostredníc tvom nezákonných prostriedkov". Sudca tiež zopakoval obvinenia zo vzbury, občianskej neposlušnosti a sprenevery verejných prostriedkov, ktoré boli vznesené voči 12 obžalovaným. "Veci treba nazývať ich pravým menom. To, čo sa dialo v Katalánsku v čase od marca 2015 do októbra 2017, (...) bol štátny prevrat a oň šlo obžalovaným," uviedol Zaragoza. Piati z 12 obžalovaných, ktorým v prípade uznania za vinných hrozia dlhé roky väzenia, boli 28. apríla vo voľbách zvolení za poslancov španielskeho parlamentu. Záverečné reči obžalovaných pred súdom sa očakávajú na budúci týždeň. Potom sa porota odoberie, aby sa poradila o výške trestov v tejto kauze. Očakáva sa, že konečný verdikt bude známy až o niekoľko mesiacov. Deviati väznení separatisti sú obžalovaní zo vzbury, ktorej sa mali dopustiť zorganizovaním nezákonného referenda o nezávislosti v októbri 2017 a následným vyhlásením Katalánskej republiky. V prípade uznania za vinných im hrozí odňatie slobody v trvaní až do 25 rokov. Ďalšie tri osoby sú obvinené z občianskej neposlušnosti a sprenevery verejných prostriedkov. Katalánske hnutie za nezávislosť považuje obžalovaných za "politických väzňov", čo však španielska vláda a súdnictvo zásadne odmietajú. Referendum o nezávislosti Katalánska sa konalo 1. októbra 2017 napriek nesúhlasu a zákazu Madridu. Podľa španielskej vlády a súdov bol totiž tento plebiscit v rozpore s ústavou krajiny. V deň referenda došlo na mnohých miestach k brutálnym zásahom španielskej polície voči voličom a zranenia utrpeli stovky ľudí. Za nezávislosť sa vyslovilo 90,18 percenta zúčastnených voličov. Účasť na hlasovaní bola 43-percentná. K jednostrannému vyhláseniu nezávislosti pristúpil katalánsky parlament 27. októbra 2017. Nasledujúci deň španielska vláda uvalila na Katalánsko priamy dohľad, odvolala katalánske vedenie a rozpustila katalánsky parlament. Siedmim katalánskym politikom, ktorí sa zásadným spôsobom podieľali na vyhlásení nezávislosti Katalánska, sa podarilo pred zatknutím v Španielsku utiecť do zahraničia. Medzi nimi je aj bývalý katalánsky premiér Carles Puigdemont.


Pri maďarskom Hevese zaznamenali slabšie zemetrasenie

Zemetrasenie zaznamenali zhruba 90 kilometrov od slovenských hraníc.

BUDPAEŠŤ. Zemetrasenie s magnitúdou 4,1 zaznamenali v pondelok nadránom na severovýchode Maďarska, zhruba 90 kilometrov od slovenských hraníc. Otrasy pocítilo aj obyvateľstvo, informovala agentúra MTI. Seizmologické Observatórium Radóa Kövesligethyho uviedlo, že epicentrum zemetrasenia o 01.30 h bolo pri meste Heves v Hevešskej župe. Materiálne škody neboli bezprostredne hlásené, píše MTI.


Irán skúšobne odpálil niekoľko rakiet s pokročilou technológiou

Teherán trvá na tom, že pondelňajším testom neporušil jadrovú dohodu uzavretú so svetovými veľmocami.

TEHERÁN. Iránske elitné Revolučné gardy v pondelok skúšobne odpálili niekoľko rakiet s pokročilou technológiou. Informovala o tom iránska tlačová agentúra Tasním, blízka Revolučným gardám. Test rakiet bližšie nešpecifikovaného typu a doletu sa uskutočnil na úvod trojdňových výročných manévrov pozemných síl Revolučných gárd s kódovým označením Veľký prorok 11, ktoré sa začali v pondelok v púšti Dašte Kavír v strednom Iráne. Agentúra Tasním uviedla len to, že strely "s absolútnou presnosťou" zasiahli stanovené ciele, ktorými boli simulované pozície nepriateľa. Na cvičení sa zúčastňujú aj jednotky delostrelectva a protilietadlovej obrany, lietadlá a drony. Irán koncom januára vykonal skúšku balistickej rakety stredného doletu, na ktorú Spojené štáty reagovali uvalením nových sankcií islamskú republiku. Teherán však trvá na tom, že pondelňajším testom neporušil jadrovú dohodu uzavretú so svetovými veľmocami v roku 2015 ani rezolúciu Bezpečnostnej rady OSN, ktorá túto prelomovú dohodu schvaľuje. Väčšina medzinárodných sankcií voči Iránu bola zrušená vlani.


DOBRÉ RÁNODobré ráno: Čo prekoná rekord za najdrahšie auto

Zvyčajne o nich premýšľame ako o pekných a štýlových autách. Niežeby sme sa v nich chceli voziť každý deň, ale takáto jazda asi býva zážitkom. Lenže, automobilové veterány sú v skutočnosti zaujímavé ešte pre čosi ďalšie: sú investíciou. Dokonca skvelou, zdá sa totiž, že staré vozidlá sa rokmi zhodnocujú lepšie ako obrazy či nehnuteľnosti. Takže, ak na to máme, mali by sme si postaviť garáž na staré autá? Keď áno, tak na aké? A, prečo sa vlastne veterány tak vyplatia? Tomáš Prokopčák sa rozpráva s Michaelom Kasardom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Koaličná strana SNS odmieta návrh koaličnej ministerky vnútra o sedemročnej funkcii nového šéfa polície. Národniari Denise Sakovej odkazujú, že prezident policajného zboru by mal byť zvolený na dobu neurčitú. Premiér Pellegrini povedal, že sa ešte bude diskutovať, keďže aj odborná verejnosť Sakovej návrh nepovažuje za najšťastnejší. Smeru by sa ako prezident pozdával aj diplomat a bývalý minister zahraničia Ján Kubiš. Pre SME pripustil, že o kandidatúre rozmýšľa, strana však stále prehovára Miroslava Lajčáka a Kubiša formálne neoslovila. Manželka obvinila bývalého expremiéra Jiřího Paroubka, že jej muž, od ktorého minulý rok odišla, mal nelegálne získať milióny. Pôvod peňazí bývalého šéfa ČSSD však odmietla prezradiť, vraj sa bojí o život. Paroubek obvinenia nekomentoval, manželia sa medzi sebou súdia. Český súd tiež prijal návrh na rozpustenie populisticko-extrémistickej strany SPD. Návrh podal bývalý člen Kamil Papežík, podľa ktorého niektorí členovia porušili stanovy a rokovací poriadok hnutia. Ryanair už nechce príručnú batožinu zadarmo. Od novembra si plánuje za batožinu do desať kilogramov pýtať od šesť do desať eur. Írska nízkonákladovka tvrdí, že dôvodom sú meškania, ktoré spôsobujú cestujúci s príliš veľkým množstvom príručnej batožiny. Podcast Dobré ráno je dostupný na rôznych platformách: Okrem podcastu Dobré ráno vydáva denníka SME aj ďalšie tri podcasty - Zoom, Klik a Tech_FM. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a objavov, zo sveta astronómie, biológie a medicíny, ale aj o tom, ako sa šíria hoaxy a falošné správy, a v čom klamú. Klik je týždenný podcast o udalostiach, ktoré sa udiali vo svete technológií, médií a sociálnych sietí. Vychádza každú sobotu ráno. Podcast Tech_FM, ktorý vzniká tiež v spolupráci s Rádiom_FM, sa venuje dvom vedeckým alebo technologickým správam týždňa. V máji prerobil denník SME aj svoje televízne štúdio, aby vznikol priestor na nové podcastové štúdio. Podcastové štúdio je dostupné aj k prenájmu na externé nahrávanie. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.


DETSKÁ RUBRIKAAk čajka hniezdi v lepšej lokalite, môže prísť o mladé. Vajcia napadnú závistliví susedia

Na prvý pohľad je to elegantný vtáčik, takže čakáte, že bude mať aspoň trochu vznešené spôsoby. Ibaže čajka smejivá sa často správa ako hlučná nespratníčka. Málokedy je sama, hniezdi totiž v kolóniách, ktoré dokážu narobiť poriadny rámus. Občas to vyzerá, akoby stovky čajok medzi sebou súťažili, ktorá z nich dokáže najhlasnejšie vrešťať. Nápadný prejav tohto operenca ľuďom pripomínal hlasný smiech, a tak čajke prischlo druhové meno – smejivá. Na Slovensku žije niekoľko druhov čajok – napríklad čiernohlavá či bielohlavá, ale najpočetnejšia je práve čajka smejivá. Hojne rozšírená je aj inde vo svete. Našli by sme ju vo väčšine európskych krajín, vrátane Britských ostrovov či Islandu, ale tiež v Ázii, kde si voľká na ryžových poliach. Šikovne sa prispôsobila životu vo vnútrozemí, nepotrebuje more. V našich zemepisných šírkach ju to ťahá k rybníkom so zarastenými brehmi či ku slepým ramenám riek. Keď práve nehniezdi, možno na ňu natrafiť i na poli, ba dokonca aj vo veľkomeste. Zožerie takmer všetko. Loví ryby, vodný hmyz, červíky, ale aj mláďatá vtákov či hraboše. Nepohrdne ani rastlinou potravou, zo stromov si rada odtŕha čerešne. Medzi ostatnými vtákmi ju rozoznáme hravo najmä na jar a v lete. Čajka smejivá je vtedy zaodetá v takzvanom svadobnom šate. Tak hovoríme opereniu, ktoré majú dospelé vtáky v období hniezdenia a párenia. Pre svadobný šat čajky smejivej je typická čokoládovohnedá hlávka. Tá s koncom júla bledne, v zimnom šate z nej zostane iba tmavý fliačik za okom. Inak sa operenie cez rok veľmi nemení. Krk, hruď aj bruško zostávajú snehobiele, krídla a chrbátik sú zasa bledosivé. Konce krídel zdobí čierna kresba. Čajka smejivá vo vode prešľapuje na dlhých červených nohách. Jej dlhý a úzky zobáčik je tiež červenej farby. Na Slovensku žijú celý rok, zimu prečkávajú na nezamrznutých riekach a na hniezdiská sa zvyčajne vracajú v marci. Čajky smejivé si svoj typický domček na zemi iba zriedka budujú osamotene od ostatných. Obyčajne hniezdia v obrovských kolóniách, v ktorých bývajú tisícky uškriekaných čajok. Miesto obsadené húfom týchto vodných vtákov pôsobí trochu ako radová zástavba, hniezda sú natlačené jedno na druhom. Sprvoti môžu veľké spoločenstvá pôsobiť družne, no ak by sme ich pozorovali trochu dlhšie, boli by sme svedkami drsných súbojov. Čajky smejivé nie sú agresívne iba voči iným vtáčím druhom, ale aj voči sebe navzájom. A vonkoncom si nedoprajú. Ak sa im vidí, že ich sused obsadil výhodnejšie miestečko, neváhajú sa do neho zúrivo pustiť. Výnimkou nie sú ani útoky na operence, ktoré v spoločne vybudovanom hniezde už zahrievajú vajíčka. Inými slovami – závistlivým čajkám je ukradnuté, že útočia na budúcich rodičov, ktorým sa majú čochvíľa vyliahnuť mladé. Sú agresívne, neberú ohľad a často zničia aj vajcia krátko pred vyliahnutím. Iba silné povahy zvládnu pozorovať toto hrozivé divadlo. V hniezde po ňom totiž zostáva iba krv a doďobané škrupiny. Ak párik čajok príde o znášku, dokáže v tej istej sezóne opäť zahniezdiť. V hniezde obvykle bývajú tri vajíčka, na ktorých sedia obaja rodičia. Tí musia znášku chrániť nielen pred ostatnými čajkami, ale aj pred vranami. Ak sa im to podarí, po 24 dňoch zahrievania sa z vajíčok začnú vykľúvať mladé čajky. Na rodičov sa takmer nepodobajú. Telo im pokrýva hnedé i sivé páperie a na ich bledej hlávke sa vynímajú čierne škvrny. Vzduch brázdia už šesť týždňov po vyliahnutí.


Zatkli ďalšie osoby v súvislosti s obeťami v kamióne

Muža a ženu zadržali v meste Warrington, obete skúma aj tím z Číny.

LONDÝN. Britská polícia v spojitosti s nájdením 39 mŕtvych tiel v návese kamiónu v priemyselnom parku v anglickom grófstve Essex zatkla ďalšie dve osoby pre podozrenie z obchodovania s ľuďmi a zabitia. Informovala o tom v piatok agentúra Reuters. Muža a ženu, oboch vo veku 38 rokov, zatkli v meste Warrington na severe Anglicka. Vodič kamiónu, 25-ročný muž zo Severného Írska, ktorého zatkli pre podozrenie z vraždy, zostáva vo väzbe, informovala polícia. Záchranári a polícia objavili telá 31 mužov a ôsmich žien - zrejme čínskych občanov - v stredu v priemyselnom komplexe v meste Grays v grófstve Essex, približne 30 kilometrov od britskej metropoly. Čína zatiaľ nepotvrdila, že obete v kamióne sú jej občania, a čínske veľvyslanectvo v Londýne v piatok uviedlo, že do Essexu vyslalo tím, ktorý sa stretol s tamojšou políciou. "Britská polícia oznámila, že overuje identitu mŕtvych a v súčasnosti nevie s určitosťou povedať, že išlo o čínskych občanov," uviedlo veľvyslanectvo.


Rómsky splnomocnenec sa zameral na podporu mládeže

Na podporu sociálnych a kultúrnych potrieb bolo doručených 125 žiadostí, uspelo 88 za 517 200 eur.

BRATISLAVA. Kľúčové činnosti splnomocnenca vlády Slovenskej republiky pre rómske komunity v roku 2017 pokrývali odborné aktivity v prospech integrácie rómskych komunít. Sústreďovali sa na tvorbu, aktualizáciu a koordináciu stratégie, plnenia akčných plánov, najmä na národnej úrovni. Nevyhnutným predpokladom pre zabezpečenie úspešného naplnenia cieľov bola aj účasť na príprave legislatívnych aj nelegislatívnych aktov. Na podporu sociálnych a kultúrnych potrieb a riešenie mimoriadne nepriaznivých situácií rómskej komunity na rok 2017 bolo doručených 125 žiadostí o finančnú dotáciu. Podporu získalo 88 projektov v hodnote 517 200 eur. Vyplýva to zo Správy o činnosti splnomocnenca vlády Slovenskej republiky pre rómske komunity za rok 2017, ktorá čaká na prerokovanie vládou. Z celkovej sumy dotačná komisia najviac prostriedkov (208 500 eur) vyčlenila na podporu vybudovania, dobudovania, opravy a rekonštrukcie technickej vybavenosti v osídleniach s marginalizovanymi rómskymi komunitami. Finančné dotácie získali aj projekty na zriaďovanie strieborných klubov a aktivít žien strieborného veku v rómskych komunitách, aktivity zamerané na posilnenie postavenia rómskej mládeže či budovanie partnerstiev a spolupráce pri riešení sociálnych a kultúrnych potrieb a riešenia mimoriadne nepriaznivých situácii rómskej komunity. V správe sa okrem iného uvádza, že v súlade s potrebou posilnenia základných potrieb mladých Rómov a Rómok a s cieľom zapájania mladých do integrácie bol zriadený poradný orgán splnomocnenca vlády Slovenskej republiky pre rómske komunity pre oblasť mládeže. V roku 2017 splnomocnenec spolupracoval s medzinárodnými organizáciami ako aj s predstaviteľmi iných štátov, predovšetkým zastupiteľstvami európskych krajín a Spojených štátov amerických. Správa obsahuje základné informácie o činnosti splnomocnenca a Úradu splnomocnenca vlády Slovenskej republiky pre rómske komunity v roku 2017. Zameriava sa na základné oblasti plnenia úloh uložených splnomocnencovi vládou Slovenskej republiky v jednotlivých odvetvových oblastiach jeho pôsobnosti, plnenia stratégie Slovenskej republiky pre integráciu Rómov do roku 2020 ako aj zabezpečovania úloh splnomocnenca v rámci nového programového obdobia európskej solidárnej pomoci 2014 - 2020.


Za chaos pri udeľovaní Oscarov môže nepozorný asistent

Minúta po minúte

Kompletné výsledky

Najväčší trapas

Nepozorný asistent

Oscarové piesne

Cesta Emmy Stone

Cesta Violy Davis

Móda na Oscaroch

Asistent v zákulisí venoval viac pozornosti svojim príspevkom na Twitter než odovzdávaniu obálok v správnom poradí.

LOS ANGELES. Za bezprecedentným faux pas na tohtoročnom udeľovaní cien Oscar, keď pri vyhlasovaní poslednej a najdôležitejšej kategórie "film roka" bol omylom prečítaný muzikál La La Land namiesto drámy Moonlight, stojí istý asistent, ktorý sa v uvedenom čase nesústredil a zaoberal sa písaním tvítov. Brian Cullinan, ktorý mal na starosti podávanie obálok s menami víťazov jednotlivých kategórií, sa v zákulisí nedeľňajšieho udeľovania Cien Akadémie venoval sociálnej sieti Twitter, pričom dal ohlasujúcemu hercovi Warrenovi Beattymu omylom záložnú obálku s menom najlepšej herečky Emmy Stonovej z filmu La La Land. Hoci boli Beatty a jeho kolegyňa na pódiu Faye Dunawayová zaskočení, prečítali ako víťaza úspešný muzikál. K náprave došlo až počas ďakovnej reči účinkujúcich a producentov La La Landu. Neskôr sa zistilo, že asistent tesne predtým pridával na Twitter zákulisnú fotografiu Stonovej, príspevok však následne vymazal.


Robí všetko, ako by mal. Fehérváry by mohol hrať v NHL už v budúcej sezóne

BRATISLAVA. Obdobie na prelome júna a júla využívajú kluby zámorskej NHL na usporiadanie rozvojových kempov pre mladých hráčov. Počas aktuálneho týždňa dostali príležitosť aj viacerí slovenskí hokejisti, ktorí mohli tímom profiligy ukázať svoje schopnosti. Najväčší dojem urobil obranca Martin Fehérváry vo Washingtone Capitals, ktorý je podľa tamojšieho riaditeľa hráčskeho rozvoja blízko k tomu, aby okúsil atmosféru NHL. "Všetci v klube sme jeho fanúšikmi. Verím, že by sa mohol dostať do ligy už v nasledujúcej sezóne. Robí všetko tak, ako by mal. Je korčuliarsky vyspelý, príkladne bojuje a je súťaživý na ľade aj mimo neho. Okrem toho pôsobí rozumným dojmom," uviedol Steve Richmond v rozhovore pre oficiálny web Capitals. Stále iba 19-ročný bratislavský rodák bude v ďalšej sezóne premiérovo pôsobiť v zámorí, s najväčšou pravdepodobnosťou ho čaká účinkovanie v tíme Hershey Bears v AHL. Skúseností so seniorským hokejom má však už v mladom veku dostatok. "Myslím si, že je blízko prvého tímu. Hral dva roky proti mužom, čo je podstatné. Zároveň bol dvakrát na MS, kde čelil náročným protihráčom." Premiérovú účasť v rozvojovom kempe má za sebou útočník Maxim Čajkovič, ktorý sa ukázal predstaviteľom Tampy Bay Lightning len pár dní po drafte. Lightning si ho vybrali v treťom kole z celkového 89. miesta. "Je to ako splnený sen. Vždy, keď som hral NHL, vytvoril som si hráča a dal ho do Tampy. Mal som šťastie, že siahli práve po mne a som za to vďačný," povedal pre klubovú webstránku 18-ročný krídelník, ktorý strávil uplynulú sezónu v zámorskej juniorskej súťaži QMJHL. "Reakcie po drafte boli pozitívne, či už od rodiny, agenta alebo klubu. Počas minulého ročníka som si prešiel aj náročnejším obdobím, ale všetci ma vtedy podporovali a ja im za to ďakujem." Okrem Fehérváryho s Čajkovičom si profiligové kluby pozvali do kempov ďalších siedmich slovenských mladíkov - brankárov Adama Húsku (New York Rangers), Dávida Hrenáka (Los Angeles Kings), Romana Durného (Anaheim Ducks) a útočníkov Samuela Bučeka (Detroit Red Wings), Adama Ružičku, Miloša Romana a Martina Pospíšila (všetci Calgary Flames). Poslední traja menovaní sa však predstavia v kempe Flames až počas budúceho týždňa. Zo spomenutých hráčov majú podpísané kontrakty s klubmi NHL Fehérváry, Húska, Ružička a Pospíšil.


Boje o Tripolis pripravili o strechu nad hlavou 30-tisíc ľudí

TRIPOLIS. Najmenej 227 ľudí už zahynulo a ďalších 1125 osôb utrpelo zranenia v pokračujúcich bojoch o ovládnutie líbyjskej metropoly Tripolis. Približne 30-tisíc osôb bolo v dôsledku ozbrojených zrážok nútených opustiť svoje domovy. Informovala o tom v nedeľu agentúra DPA s odvolaním sa na vyhlásenie Svetovej zdravotníckej organizácie (WHO). Sily lojálne medzinárodne uznanej líbyjskej vláde v Tripolise spustili v sobotu protiofenzívu zameranú na odrazenie jednotiek poľného maršala Chalífu Haftara, ktoré sa pokúšajú dobyť hlavné mesto. Boje medzi oboma znepriatelenými stranami si v nedeľu vyžiadali aj prerušenie prevádzky na tripoliskom letisku Mitiga, ktorú sa však po niekoľkých hodinách podarilo obnoviť. Boje vypukli 4. apríla, keď samozvaná Líbyjská národná armáda (LNA) poľného maršala Chalífu Haftara spustila ofenzívu s cieľom dobyť Tripolis, v ktorom sídli vláda národnej jednoty, uznaná OSN. Líbya upadla do chaosu po povstaní z roku 2011, ktoré leteckými údermi podporilo aj NATO. Viedlo k pádu režimu Muammara Kaddáfího i jeho smrti. O kontrolu nad krajinou bohatou na ropu súperí medzinárodne uznaná vláda národnej jednoty so sídlom v Tripolise ležiacom na západe krajiny s vládou sídliacou v Tobruku na východe. Haftar podporuje vládu v Tobruku.


Súd v Štrasburgu si vyžiadal stanovisko Turecka k uväzneniu novinárov

Ide o prvý prípad vyjadrenia ESĽP k sťažnosti pracovníkov médií v súvislosti so zmareným pokusom o štátny prevrat.

ŠTRASBURG. Európsky súd pre ľudské práva (ESĽP) so sídlom v Štrasburgu si v pondelok v súvislosti so sťažnosťou desiatich uväznených novinárov tureckého denníka Cumhuriyet vyžiadal stanovisko Ankary, na čo má turecká vláda čas do 2. októbra. Ide o prvý prípad vyjadrenia ESĽP k sťažnosti pracovníkov médií v súvislosti so zmareným pokusom o štátny prevrat v Turecku z júla 2016. Na rovnakú inštitúciu sa obrátil aj uväznený spravodajca nemeckého periodika Die Welt Deniz Yücel. Ešte v pondelok predpoludním súd zamietol sťažnosť iného tureckého občana, pedagóga, ktorý sa voči prepusteniu ohradil práve na ESĽP. On sa však musí najskôr - v zmysle verdiktu súdneho grémia - brániť na pôde špeciálnej komisie v Turecku. Práve poškodení by podľa sudcov mali preskúmať možnosti, ktoré im ponúka tento novovytvorený inštitút. ESĽP nemá dôvod predpokladať, že by komisia pristupovala k ich sťažnostiam neadekvátne alebo že by im neponúkla reálnu šancu na úspech, uvádza sa v zdôvodnení. ESĽP by sa sťažnostiam týkajúcim sa prepúšťania po zmarení pokusu o puč chcel venovať až po tom, čo by dotyčné osoby neuspeli ani s odvolaniami na správnych súdoch a ústavnom súde v Turecku. Desať novinárov však možno nebude musieť vyčkať na verdikt ústavného súdu o ich uväznení. Do Štrasburgu doručili do konca mája 17.630 sťažností v súvislosti so zmareným pokusom o štátny prevrat v Turecku. Týkajú sa popri uväzneniach predovšetkým masového prepúšťania v krajine.


1. V Bratislave uviedli do života nový zvitok tóry, prvýkrát od Holokaustu: Slovakia dedicates first Torah scroll since the Holocaust 2. Rodičov majú zo zahraničia, no narodili sa na Slovensku: “Foreigners” born in Slovakia show their faces 3. Bratislavské podhradie sa zmení. Pozrite sa ako: The Vydrica project will transform Bratislava’s city centre near the castle 4. Adrenalín na Liptove. Nová ferrata je otvorená: First via ferrata in Liptov region has been opened 5. Ukrýva filmovú lokalitu prvého Jánošíka či hrad Blatnica. Spoznajte Gaderskú dolinu vo Veľkej Fatre: The magic of the present: Gaderská dolina 6. Fast food sa rozširuje do regiónov. V týchto mestách čoskoro otvoria nové reštaurácie: Fast food restaurants head out to the regions  7. Pivný beh, medzinárodný yoga festival či Biela noc. Čo by vám v Bratislave nemalo ujsť? Foreigners: Top 10 events in Bratislava 8. Pred čím vlastne chceme chrániť Európu? What are we protecting Europe from? 9. Nová stránka pomáha cudzincom s návratom domov: A new website helps foreigners return home 10. Karikaturista: Internet je nutné zlo, napriek tomu je pre mňa dôležitý: Censorship not just something in some far away land Až 70 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 18 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Poskytovatelia sociálnych služieb vítajú plán povinného zazmluvňovania

Asociácia poskytovateľov sociálnych služieb tvrdí, že ide o lepší model ako preplácanie výkonov.

BRATISLAVA. Asociácia poskytovateľov sociálnych služieb privítala zámer ministerstva zdravotníctva, aby zdravotné poisťovne povinne zazmluvňovali zariadenia sociálnych služieb. Považuje ho za lepší model ako súčasnú možnosť preplácať v nich niektoré výkony. "Stanovenie paušálnej platby vo výške 3,30 eura za deň je výborným riešením, lebo doplní financovanie sestier pracujúcich v zariadeniach sociálnych služieb. Je to dobrá východisková pozícia na udržanie sestier v systéme poskytovania zdravotných a sociálnych služieb," píše sa v stanovisku asociácie. Podľa jej šéfky Milady Dobrotkovej si tak seniori v zariadeniach sociálnych služieb nebudú musieť platiť za ošetrovanie z vlastných zdrojov. "Bude záležať na poskytovateľoch sociálnych služieb, či budú schopní splniť zákonné podmienky a stať sa pre zdravotné poisťovne skutočným poskytovateľom zdravotnej starostlivosti," poznamenala. Za určitú hrozbu označila stanovenie limitu 10-tisíc lôžok pre celé Slovensko. Verí však, že ak sa systém osvedčí, bude ich možné v budúcnosti navýšiť. Zdravotné poisťovne by si mali od nového roka povinne zazmluvňovať zariadenia sociálnych služieb, sociálnoprávnej ochrany detí a sociálnej kurately, objednávať by si mali minimálne 10-tisíc postelí, navrhuje ministerstvo zdravotníctva. Poisťovne majú na klientov zariadení platiť paušálne, a to 3,3 eura na osobu a deň. Odhaduje sa, že si to ročne vyžiada 18 miliónov eur, pričom suma má postupne narastať. Zdravotné poisťovne môžu zariadenia sociálnych služieb zazmluvňovať aj v súčasnosti, nemajú to však povinné. Majú len možnosť, konkrétne môžu preplácať deväť ošetrovateľských výkonov. V praxi sa táto možnosť veľmi nevyužíva.


V Ríme mali stavať nový štadión, namiesto toho zatýkajú pre korupciu

Talianska polícia zatkla predsedu mestskej rady v Ríme.

RÍM. Talianska polícia zatkla predsedu mestskej rady v Ríme Marcella de Vita pre podozrenia z korupcie v súvislosti s výstavbou nového futbalového štadióna. Vrchný predstaviteľ politickej strany 5-Star Movement údajne prijal z rúk niekdajšieho staviteľa Lucu Parnassiho úplatok, ktorý mal zaručiť uprednostnenie jeho projektu vo výberovom konaní. Okrem De Vita polícia zadržala aj ďalšie tri osoby. Spomínaného Parnassiho spoločne s ďalšími zadržali vlani v júni. Prezident AS Rím James Pallotta prezentoval plány na výstavbu nového štadióna v marci 2014, vtedy deklaroval, že bude k dispozícii v sezóne 2016/2017. Dosiaľ sa však nezačalo s výstavbou. Informovala o tom agentúra AP.


OBJEKTÍVChobotnica versus muréna. Kto vyhral napínavý súboj?

Dravé murény môžu pohrýzť aj človeka. Natáčajúci potápač jej unikol len tesne.

HONOLULU, BRATISLAVA. „Nikdy nenahnevajte murénu,“ hovorí pre National Geographic morský biológ George Burgess. „Tak ako nebudete ťahať Supermana za jeho plášť, nechodíte ani blízko k muréne,“ dodáva. Práve National Geographic priniesol strhujúce video, v ktorom sa potápačovi pri havajskom ostrove Oahu podarilo dostať do tesnej blízkosti súboja medzi murénou a chobotnicou. Dravá morská ryba, ktorá môže narásť až do dĺžky 150 centimetrov, vo videu útočí na chobotnicu. Práve chobotnice bývajú potravou pre tieto dravce, murény sú však nebezpečné aj pre človeka. Chvíľu to vyzerá, že muréna súboj vyhrá a chobotnicu zožerie, podarí sa jej však odhryznúť len jedno z jej chápadiel. Chobotnica nedokáže chápadlo uvoľniť podobne ako jašterica svoj chvost, no aj tak jej môže dorásť. Práve to hlavonožcovi v súboji pomôže, spolu s vypustením dráždivého atramentu. Muréna si následne nájde iný cieľ – a to práve natáčajúceho potápača. Podľa morského biológa sa tak snažila vystrašiť osobu, aby mohla v pokoji zjesť aspoň odhryznuté chápadlo. Aj keď murény môžu bolestivo človeka pohrýzť, väčšinou voči ľuďom agresívne nie sú.


Kiska sa v New Yorku zúčastnil na biznis fóre, s podnikateľmi hovoril aj o Slovensku

Spomedzi lídrov biznisu sa fóra zúčastnil aj najbohatší človek sveta Bill Gates.

NEW YORK. Prezident Andrej Kiska sa v stredu zúčastnil Bloomberg Global Business Fóra v hoteli Plaza v New Yorku. "Využil som pozvanie Michaela Bloomberga na Global Business Forum, na stretnutia s investormi, ktorí pôsobia na Slovensku. S vnukom zakladateľa spoločnosti Hyundai/Kia Čung Eui-sunom sme hovorili o ďalších investíciách na Slovensku v súvislosti so zmenami, ktorými automobilový priemysel prechádza, napríklad elektromobilita. Viceprezident spoločnosti ma ubezpečil, že v koncerne má stredná Európa významné rozvojové plány," povedal prezident Kiska po fóre. "S prezidentom spoločnosti Honeywell Dariusom Adamczykom sme hovorili najmä o ďalších investíciách do regiónov na Slovensku, kde má firma fabriky. Diskutovali sme aj o situácií na trhu práce a nedostatku kvalifikovanej pracovnej sily u nás," dodal prezident. Organizátorom podujatia je Michael Bloomberg, deviaty najbohatší človek sveta, bývalý trojnásobný primátor New Yorku a zakladateľ Bloomberg LP a Bloomberg Philanthropies, ktorý fórum otvoril spolu s bývalým prezidentom USA Billom Clintonom, prezidentom Francúzska Emmanuelom Macronom a spoluzakladateľom Alibaba Group Jackom Maom. Spomedzi lídrov biznisu sa fóra zúčastnil napríklad najbohatší človek sveta Bill Gates, ale aj vrcholoví predstavitelia globálnych firiem či medzinárodných organizácií ako prezident Svetovej banky Jim Kim a šéfka Medzinárodného menového fondu Christine Lagardeová. Prezident Kiska je na niekoľkodňovej pracovnej návšteve USA; v stredu sa presúva na západné pobrežie, kde sa zameria na inovačnú a vedecko-výskumnú agendu. Sprevádzajú ho podpredseda vlády SR pre investície a informatizáciu Peter Pellegrini (Smer), slovenskí podnikatelia a zástupcovia akademickej obce.


Izrael zaútočil na pašerácky tunel medzi pásmom Gazy a Egyptom

Zdroje z izraelskej armády uviedli, že išlo o odvetu za predchádzajúce raketové útoky na juhoizraelské mesto Ejlat.

RAFAH. Dvaja Palestínčania prišli o život a ďalší piati utrpeli v noci na štvrtok zranenia pri nálete izraelského letectva na podzemný pašerácky tunel medzi pásmom Gazy a Egyptom. Zdroje z izraelskej armády uviedli, že išlo o odvetu za predchádzajúce raketové útoky na juhoizraelské mesto Ejlat, ktoré boli podniknuté z neďalekého egyptského Sinajského polostrova. Podľa informácií ministerstva zdravotníctva v Gaze izraelské lietadlá pred svitaním zaútočili na tunel strelami vzduch-zem, informovala agentúra DPA. Islamskí militanti odpálili v noci na štvrtok zo Sinaja na južný Izrael zhruba sedem svojpomocne vyrobených rakiet. Podľa hovorcu izraelskej armády tri z nich zneškodnil protiraketový systém Železná kupola, ktorý chráni vzdušný priestor židovského štátu. Zvyšné štyri rakety dopadli do neobývaných a nezastavaných lokalít na predmestí mesta Ejlat, pričom nedošlo k žiadnym zraneniam. V samotnom Ejlate sa rozozvučali sirény a bolo počuť zvuky explózií.


Rada vlády kritizovala odmietnutie Istanbulského dohovoru

Rada vlády poukázala na ohrozenie žien, dokument môže priniesť viac spravodlivosti a rovnosti,

BRATISLAVA. Zastavenie procesu ratifikácie Dohovoru Rady Európy o predchádzaní násiliu na ženách a domácemu násiliu a o boji proti nemu, tzv. Istanbulského dohovoru, prípadne odstúpenie od jeho podpísania by neznamenalo len technický krok v politickom procese. "Znamenalo by ohrozenie života a zdravia tisícok žien a dievčat. Znamenalo by ohrozenie rodín, ktoré domáce násilie dlhodobo ničí. A znamenalo by aj odmietnutie proeurópskeho a demokratického smerovania našej krajiny," konštatujú členovia Rady vlády SR pre ľudské práva, národnostné menšiny a rodovú rovnosť a mimovládne organizácie v stanovisku k návrhu uznesenia Slovenskej národnej strany k dohovoru. Stanoviskom poslancov vyzývajú, aby odmietli návrh uznesenia na zastavenie ratifikácie dohovoru. Zároveň ich vyzývajú, aby sa dôrazne postavili proti všetkým snahám diskreditovať túto dôležitú ľudskoprávnu zmluvu a aby sa zasadili za to, aby boli prijaté kroky na jeho ratifikáciu a dôsledné uplatňovanie. Agentúru SITA o tom informovala členka rady Adriana Mesochoritisová. Predkladatelia návrhu uznesenia vyslovujú domnienku, že dohovor nerieši iba zámer predchádzať násiliu, ale prináša rozpor s ústavnou definíciou manželstva ako zväzku muža a ženy. "Ratifikácia dohovoru nezaväzuje a ani v budúcnosti nemôže zaviazať Slovenskú republiku, aby na jej základe menila čokoľvek v právnej úprave inštitútu manželstva," poukazuje stanovisko rady vlády a mimovládne organizácie. Dohovor hovorí o potrebe odstrániť predsudky, zvyky, tradície a všetky ostatné zvyklosti, ktoré sú založené na myšlienke podradenosti žien alebo na stereotypných rolách žien a mužov. "Tento záväzok však nie je pre SR ničím novým, keďže sa k plneniu takéhoto cieľa dobrovoľne zaviazala už v minulosti ako zmluvná strana Dohovoru o odstránení všetkých foriem diskriminácie žien (CEDAW) a rodovú rovnosť sa usiluje dosahovať prostredníctvom zákonov, akčných plánov i inštitucionálnych orgánov. Pojem rod, tak ako je definovaný v tzv. Istanbulskom dohovore, sa v súčasnosti používa aj v právnom poriadku Slovenskej republiky a Európskej únie," uvádza stanovisko.Istanbulský dohovor je podľa signatárov vyhlásenia prvý ľudskoprávny dohovor, ktorý sa komplexne zameriava na riešenie násilia páchaného na ženách a domáceho násilia v európskom regióne. "Je to dohovor, ktorý by konečne mohol priniesť ženám, deťom a ďalším obetiam násilia ako aj nám všetkým viac spravodlivosti a rovnosti," podotkli signatári.


Eustream modernizuje kompresorové stanice a predá nehnuteľnosti

Firme predá alebo prenajme nadbytočné nehnuteľností v Nitre a Rožňave.

BRATISLAVA. Slovenský prepravca zemného plynu, spoločnosť Eustream, významne investuje do modernizácie objektov na dvoch kompresorových staniciach. Informoval o tom internetový portál slovgas.sk. Zmeny sú súčasťou dlhodobej stratégie posilňovania operability kompresorových staníc a optimalizácie nákladov. Firme to okrem iného umožní predaj alebo prenájom nadbytočných nehnuteľností v Nitre a Rožňave. Eustream rekonštruuje objekty na kompresorovej stanici v Jablonove nad Turňou a v Ivanke pri Nitre. Vďaka presunu časti organizačných jednotiek do zrenovovaných objektov pri kľúčových technológiách firma plánuje predať alebo prenajať rozsiahly priemyselný areál v Rožňave a administratívnu budovu v širšom centre Nitry na Vihorlatskej ulici. "Eustream je významná energetická spoločnosť a je našou zodpovednosťou posilňovať efektivitu prevádzky a zároveň optimálne pracovať so strategickou technológiou," povedal generálny riaditeľ spoločnosti Rastislav Ňukovič. Najvýznamnejšie investície Eustreamu zamerané na posilnenie flexibility prepravnej siete v súčasnosti predstavuje dokončovanie výstavby novej, piatej kompresorovej stanice na západe krajiny a výstavba nového plynovodu do Poľska. Oba projekty sú zárukou dlhodobých bezpečných dodávok zemného plynu pre Slovensko a európske trhy.


STĹPČEK MARTINY JUHÁSZSvedomie

Súťaž na nového prevádzkovateľa verejného osvetlenia už začína pripomínať priebeh parkovacej politiky. Maniere poslancov a ťahy primátora sa začínajú pri veľkých zákazkách opakovať. Politikárčenie, netransparentnosť či slabá komunikácia sa stávajú ich obľúbenými slovami. Komunálne voľby sa blížia a tým sa u politikov zvyšuje aj miera v predvádzaní sa a odsúvaní riešení. Nikto si to predsa nechce pokaziť – či už čistý štít pred voličmi, alebo dotiahnutie vopred dohodnutej zákazky. Napriek tomu ide pri súťaži na nového gazdu mestských lámp o najväčšiu zákazku mesta za posledných 20 rokov. A práve preto by mali volení zástupcovia mesta začať konečne spolupracovať, a to tak, aby mohli ďalších 20 rokov pokojne spávať. Svetlo v Bratislave nezhasne, o lampy sa už niekto postará. Dôležité však je, aby zatemnené hlavy nezahatali Bratislave na desaťročia za 170 miliónov eur možnosti na jej rozvoj.